open-index/open-wikipedia-markdown huggingface dataset:
সীমা নন্দা

**সীমা নন্দা** এগৰাকী ভাৰতীয় গণিতজ্ঞ। তেখেতে গৱেষণাত গণিত ব্যৱহাৰ কৰি জীৱবিজ্ঞান, অভিযান্ত্ৰিক আৰু অৰ্থনীতিৰ সমস্যা সমাধান কৰে। গণিত আৰু গণনাৰ জৰিয়তে বাস্তৱ পৃথিৱীৰ সমস্যাবোৰ কিদৰে সমাধান কৰিব পাৰি-এই বিষয়ে তেখেতে গৱেষণা কৰিছে। 

## শিক্ষা
সীমা নন্দাই গণিতৰ শিক্ষাগ্ৰহণ কৰে নিউয়ৰ্ক বিশ্ববিদ্যালয়ৰ কোৰান্ট গণিত-বিজ্ঞান প্ৰতিষ্ঠানত। ১৯৯৮ চনত এইখন শিক্ষানুষ্ঠানৰ পৰাই তেখেতে ডক্টৰেট ডিগ্ৰী লাভ কৰে। সম্ভাৱিতা তত্ত্বত তেখেতে লিখা গৱেষণাপত্ৰখনৰ তত্ত্বাৱধায়ক আছিল চাৰ্লছ এম. নিউমেন। 

## কৰ্মজীৱন
তেখেতে টাটা মৌলিক গৱেষণা প্ৰতিষ্ঠানৰ অধ্যাপকৰ পদত অধিষ্ঠিত হৈছিল। ইয়াত তেখেতে ৰৈখিক বীজগণিত, বিশ্লেষণাত্মক বীজগণিত আদি বিষয়ত অধ্যাপনা কৰে। ইয়াৰপূৰ্বে তেখেতে টেন্নেছ বিশ্ববিদ্যালয়, হাৰ্ভে মাড কলেজতো অধ্যাপনা কৰিছিল। ২০০৪ চনত তেখেতে কৰ্পৰেট জীৱন ত্যাগ কৰি বিদ্যায়তনিক জীৱন গ্ৰহণ কৰে। শৈক্ষিক জীৱন গ্ৰহণ কৰাৰ পূৰ্বে তেখেতে নিউ ইয়ৰ্ক চিটিস্থিত এটা বিনিয়োগ বেংকত সংখ্যাত্মক বিশ্লেষক হিচাপে কাম কৰিছিল। তেখেত "লেহমান ব্ৰাডাৰছ" নামৰ প্ৰতিষ্ঠানটোৰ সহ-অধ্যক্ষ হৈছিল। 

### লিঅ'ৰা ন্যাস গঠন
২০০৬ চনত তেখেত ভাৰতলৈ উভতি আহে। ভাৰতত লিংগবৈষম্যই সৃষ্টি কৰা বিভাজন আৰু অসমতা দেখি তেওঁ বাৰুকৈয়ে পীড়িত হয়। এই সমস্যা দূৰীকৰণৰ অৰ্থে তেখেতে প্ৰথমাৱস্থাত স্বেচ্ছাসকলৰ সহায় লয়। স্বেচ্ছাসেৱকসকলে কিশোৰীসকলক শিক্ষা প্ৰদান কৰা আৰু তেওঁলোকৰ তত্ত্বাৱধান কৰাৰ কামটো কৰিবলৈ ধৰে। এইটো প্ৰচেষ্টাৰেই সুদূৰপ্ৰসাৰী ফল হিচাপে ২০১২ চনত লিঅ'ৰা ন্যাস গঠিত হয়। ন্যাসৰ উদ্দেশ্য আছিল ছোৱালী-কিশোৰীসকলক শিক্ষাৰ জৰিয়তে আগবঢ়াই নিয়া আৰু কিশোৰী-যুৱতীৰ সৱলীকৰণত গুৰুত্ব আৰোপ কৰা। 

## বঁটা
১৯৯৬ চনত তেখেতে বেল্লা মেনেল বঁটা গ্ৰহণ কৰে। এইটো বঁটা নিউয়ৰ্ক বিশ্ববিদ্যালয়ৰ সম্ভাৱনাপূৰ্ণ গণিতৰ ছাত্ৰীলৈ আগবঢ়োৱা হয়। 

## তথ্যসংগ্ৰহ

## বাহ্যিক সংযোগ
* লিঅ'ৰা ন্যাস 

শ্ৰেণী:ভাৰতৰ ব্যক্তি
শ্ৰেণী:জীৱিত ব্যক্তি
শ্ৰেণী:সমাজকৰ্মী
শ্ৰেণী:ভাৰতীয় গণিতজ্ঞ
শ্ৰেণী:ভাৰতীয় মহিলা গণিতজ্ঞ
সুভদ্ৰা

**সুভদ্ৰা** (IAST: Subhadrā) ব্যাস ৰচিত হিন্দু মহাকাব্য *[[মহাভাৰত]]*ৰ এটা চৰিত্ৰ। তেওঁক দেৱী যোগমায়াৰ অৱতাৰ হিচাপে পূজা কৰা হয়। মহাভাৰতত তেওঁ কৃষ্ণৰ বৈমাত্ৰেয় ভগ্নী, বলৰামৰ আপোন ভগ্নী, অৰ্জুনৰ পত্নী, অভিমন্যুৰ ৰ মাক আৰু পৰীক্ষিতৰ আইতাক। তেওঁ বাসুদেৱ আৰু ৰোহিনীৰ জীয়ৰী।

## বিবাহৰ প্ৰস্তুতি
সুভদ্ৰাৰ বিয়াৰ বয়স হওঁতে বলৰামে তেওঁক প্ৰিয় ছাত্ৰ দুৰ্যোধনলৈ গতাব খুজিছিল। কিন্তু অৰ্জুন আৰু সুভদ্ৰাৰ পৰস্পৰৰ প্ৰতি স্নেহৰ কথা গম পাই কৃষ্ণ‌ই অৰ্জুনক সুভদ্ৰা হৰণৰ পৰামৰ্শ দিয়ে।

## সুভদ্ৰাৰ অপহৰণ

ব্যাসৰ *[[মহাভাৰত]]*ত সুভদ্ৰা অৰ্জুনৰ প্ৰমত পৰিছিল বুলি উল্লেখ আছে। দ্ৰৌপদীৰ লগত সময় কটোৱাৰ ক্ষেত্ৰত আন পাণ্ডৱসকলৰ লগত থকা চুক্তি ভংগ কৰাৰ বাবে অৰ্জুন তীৰ্থযাত্ৰালৈ গৈছিল। দ্বাৰকাত উপস্থিত হৈ তেওঁ কৃষ্ণৰ সৈতে সময় কটায়। ৰৈৱত পৰ্বতত এটা অনুষ্ঠান চাবলৈ যাওঁতে সুভদ্ৰাক দেখি অৰ্জুন মোহিত হয়। সুভদ্ৰাৰো অৰ্জুনৰ প্ৰতি স্নেহভাৱৰ কথা জানি কৃষ্ণই তেওঁলোকৰ বিবাহত সন্মত হয়। কিন্তু বলৰামে ইতিমধ্যে সুভদ্ৰাই দুৰ্যোধনলৈ গতোৱাৰ মন কৰা বাবে কৃষ্ণই "সাহসী ক্ষত্ৰিয়ৰ দৰে" অৰ্জুনক সুভদ্ৰা হৰণৰ পৰামৰ্শ দিয়ে। সুভদ্ৰাক অপহৰণ কৰা বুলি জানিলে বলৰামে যুদ্ধ কৰিব বুলি অনুমান কৰি কৃষ্ণই নিজে তেওঁলোকৰ সাৰথী হ'ম বুলিলে। সেইমতে সুভদ্ৰাক হৰণ কৰি কৃষ্ণৰ সৈতে অৰ্জুন আঁতৰ হয়। বলৰাম আৰু আন যাদৱসকলে তেওঁলোকৰ অনুসৰণ কৰে যদিও অৰ্জুনে তেওঁলোকৰ আক্ৰমণ প্ৰতিহত কৰিবলৈ সক্ষম হয়। পাছত কৃষ্ণ ঘূৰি আহি যাদৱসকলক বুজাই-বঢ়াই সন্মত কৰে। অৱশেষৰ বলৰাম মান্তি হৈ অৰ্জুনৰ লগত সুভদ্ৰাৰ বিবাহ সম্পন্ন কৰে।

## পূজা

কিছুসংখ্যক হিন্দুৱে সুভদ্ৰাক দেৱী যোগমায়াৰ অৱতাৰ বুলি গণ্য কৰে। বলভদ্ৰ (বলৰাম) আৰু জগন্নাথ (কৃষ্ণ)ৰ লগত সুভদ্ৰাকো পুৰীৰ জগন্নাথ মন্দিৰত পূজা কৰা হয়। বাৰ্ষিক ৰথ যাত্ৰাত এখন ৰৰ্থ সুভদ্ৰাক অৰ্পণ কৰা হয়। ওড়িশা, পশ্চিম বংগ আৰু গুজৰাটৰো কোনো কোনো লোকে তেওঁক পূজা কৰে। 

## আৰু চাওক
* চিত্ৰাংগদা
* উলূপী

## তথ্য সংগ্ৰহ

শ্ৰেণী:মহাভাৰতৰ চৰিত্ৰ
শ্ৰেণী:হিন্দুধৰ্মৰ দেৱ দেৱী
উলূপী

**উলূপী** বা **উলুপী** (**উলুচি** বা **উলূচি** নামেৰেও খ্যাত) হিন্দু মহাকাব্য *[[মহাভাৰত]]*ৰ এটা চৰিত্ৰ। নাগসকলৰ ৰজা কৌৰব্যৰ কন্যা উলূপী অৰ্জুনৰ চাৰিগৰাকী পত্নীৰ ভিতৰত দ্বিতীয় আছিল। *[[বিষ্ণু পুৰাণ]]* আৰু *[[ভাগৱত পুৰাণ]]*তো তেওঁৰ উল্লেখ আছে। 

অৰ্জুন নিৰ্বাসনত থকাৰ সময়ত তেওঁ উলূপীক লগ পাই বিবাহপাশত আবদ্ধ হয় আৰু ইৰাৱান নামৰ পুত্ৰৰ জন্ম দিয়ে। অৰ্জুন আৰু চিত্ৰাংগদাৰ পুত্ৰ বব্ৰুবাহনক ডাঙৰ-দীঘল কৰোঁতেও উলূপীয়ে উল্লেখযোগ্য ভূমিকা লৈছিল। বব্ৰুবাহনৰ লগত যুদ্ধত অৰ্জুনৰ মৃত্যু হওঁতে উলূপীয়ে তেওঁৰ জীৱন ঘূৰাই আনিছিল। 

## উৎস আৰু ৰূপ
*মহাভাৰত*ত উলূপীৰ উল্লেখ তেনেই তাকৰ। ইয়াত উলূপীৰ কেইবাটাও নাম কোৱা হৈছে— ভুজগৌতমমাজি, ভুজগেন্দ্ৰকন্যাকা, ভূজগোত্মা কৌৰৱী, কৌৰব্যদুহিতা, কৌৰবৈকুলনন্দিনী, পন্নাগনন্দিনী, পন্নাগসূতা, পন্নাঘটমাজি,পন্নাগভেৰাকন্যা, পন্নাগ আৰু উৰাগাতমাজা।  

উলূপী অৰ্ধ মানৱী আৰু অৰ্শ সৰ্পৰ এক ৰূপ *নাগকন্যা* (নাগ কুঁৱৰী) বুলি বৰ্ণনা কৰা হয়। মাইকেল মটে তেওঁৰ *Caverns, Cauldrons, and Concealed Creatures*ত উলূপীক "আংশিক সৰীসৃপ" বুলিছে– তেওঁৰ কঁকালৰ তলৰ অংশ সাপ বা ঘঁৰিয়ালৰ লগত মিলে।

## জন্ম আৰু প্ৰাৰম্ভিক জীৱন
উলূপী নাগৰাজ কৌৰব্যৰ জীয়ৰী।  কৌৰব্যই গংগা নদীৰ তলৰ সৰ্পৰাজ্যত ৰাজত্ব কৰিছিল।  উলূপী এগৰাকী প্ৰশিক্ষিত যোদ্ধা আছিল। 

## অৰ্জুনৰ লগত বিবাহ
পাণ্ডৱসকলৰ উমৈহতীয়া পত্নী দ্ৰৌপদীৰ লগত সময় কটাবলৈ ভাতৃসকলৰ লগত থকা চুক্তি উলংঘা কৰা বাবে অৰ্জুন বাৰবছৰৰ নিৰ্বাসনলৈ যাব লগাত পৰিল। ব্ৰাক্ষণৰ দলত সৈতে তেওঁ বৰ্তমান ভাৰতৰ উত্তৰ-পূব অঞ্চললৈ যায়।  

এদিন অৰ্জুনে গংগা নদীত স্নান কৰি থাকোঁতে তীব্ৰ চাকনৈয়াই তেওঁক তললৈ টানি লৈ যায়।  পাছত তেওঁ গম পায় যে নাগকন্যা উলূপীয়েহে মোহিত হৈ তেওঁক তললৈ টানি নিছিল। উলূপীয়ে তেওঁক কৌৰব্যৰ ৰাজ্যলৈ লৈ যায়। নিজ পৰিচয় দি উলূপীয়ে অৰ্জুনৰ সৈতে বিয়া হ'ব খোজে। অৰ্জুনে নিৰ্বাসনৰ সময়ত ব্ৰহ্মচৰ্য পালনৰ কথা কৈ এই প্ৰস্তাৱ নাকচ কৰে। কিন্তু উলূপীয়ে যুক্তি দিয়ে যে এই ব্ৰহ্মচৰ্য দ্ৰৌপদীৰ বাবেহে প্ৰযোজ্য।  সৈমান হৈ অৰ্জুনে উলূফিক বিয়া কৰায় আৰু তেওঁৰ সৈতে এটা ৰাতি কটায়।তেওঁলোকৰ ইৰাৱান নামৰ এক পুত্ৰৰ জন্ম হয়।  উলূপীয়ে অৰ্জুনক বৰ দিয়ে যে পানীৰ তলৰ সকলো প্ৰাণী অৰ্জুনৰ বশ হ'ব আৰু পানীৰ তলত অৰ্জুন অজেয় হ'ব। 

## অৰ্জুনৰ শাপৰ পৰা মুক্তি
কুৰুক্ষেত্ৰৰ যুদ্ধাত ফন্দী কৰি ভীষ্মক হত্যা কৰা বাবে ভীষ্মৰ ভাতৃ বসুসকলে অৰ্জুনক অভিশাপ দিয়ে। উলূপীয়ে এই কথা শুনি পিতাক কৌৰব্যৰ সহায় ভিক্ষা কৰে। কৌৰব্য ভীষ্মৰ মাক গংগাৰ ওচৰলৈ গৈ এই অভিশাপৰ পৰা পৰিত্ৰাণ অনুৰোধ কৰে। তেতিয়া গংগাই কয় যে অৰ্জুন আৰু চিত্ৰাংগদাৰ পুত্ৰ বব্ৰুবাহনৰ হাতত অৰ্জুনৰ মৃত্যু হ'ব আৰু উলূপীয়ে তেওঁৰ বুকুত নাগমণি ৰাখিলে জীৱন ঘূৰাই পাব। 

দেউতাকৰ পৰামৰ্শ মতে উলূপীয়ে বব্ৰুবাহনক অৰ্জুনৰ বিৰুদ্ধে যুদ্ধৰ বাবে প্ৰৰোচিত কৰে।  অশ্বমেধ যজ্ঞৰ ঘোঁৰাৰ পিছে পিছে অৰ্জুন মণিপুৰ ৰাজ্যত উপস্থিত হয়। উলূপীৰ কথা মতে ৰজা বব্ৰুবাহনে অৰ্জুনৰ যুদ্ধৰ বাবে আহ্বান জনায়। অৱশেষৰ বব্ৰুবাহনৰ হাতত অৰ্জুনৰ মৃত্যু হয়। চিত্ৰাংগদা উপস্থিত হৈ এই ঘটনাৰ বাবে উলূপীক ককৰ্থনা কৰে।  নিজ কৰ্মত অনুতপ্ত হৈ বব্ৰুবাহনে আত্মহত্যা কৰিব খোজে কিন্তু উলূপীয়ে বাধা দিয়ে। তেওঁ অৰ্জুনৰ বুকুত নাগমণি ৰখাত অৰ্জুনে জীৱন ঘূৰাই পায় আৰু বসুৰ অভিশাপৰ পৰাই মুক্ত হয়। অৰ্জুন উলূপী, চিত্ৰাংগদা আৰু বব্ৰুবাহনক একেলগে দেখি সুখী হয় আৰু তেওঁলোকক হস্তিনাপুৰলৈ লৈ যায়। 

কলি যুগ আৰম্ভ হওঁতে অৰ্জুনৰ নাতি পৰীক্ষিতক ৰাজ্য গটাই পাণ্ডৱ আৰু দ্ৰৌপদী হিমালয়লৈ যাত্ৰা কৰে। উলূপী গংগা নদীৰ নিজ ৰাজ্যলৈ উভতি যায়।

## তথ্যসূত্ৰ

## গ্ৰন্থপঞ্জী

* 
* 
* 
* 
* 
* 

শ্ৰেণী:মহাভাৰতৰ চৰিত্ৰ
ৰেণু চি. লস্কৰ

**ৰেণু চক্ৰৱৰ্তী লস্কৰ** (জন্ম-১৯৩২) হৈছে এগৰাকী ভাৰতীয়-আমেৰিকান গণিতজ্ঞ। তেখেতে **লেখ তত্ত্ব**লৈ বিশেষ বৰঙনি আগবঢ়াইছে। ক্লেমছন বিশ্ববিদ্যালয়ৰ গণিত বিজ্ঞানৰ তেখেতে "এমৰিটা অধ্যাপক"। ১৯৬২ চনত তেখেতে ইলিঅ'নয়ছ বিশ্ববিদ্যালয়ৰ পৰা গণিতৰ বিষয়ত গৱেষণা কৰি ডক্তৰেট ডিগ্ৰী লাভ কৰে।  উল্লেখনীয় যে, এইখন বিশ্ববিদ্যালয়ৰ পৰা ডক্তৰেট ডিগ্ৰী লাভ কৰা তেখেত প্ৰথমগৰাকী ভাৰতীয় মহিলা। 

লস্কৰে "ডমিনেছন নাম্বাৰ" আৰু "বৃত্তীয় চাপ লেখ"ৰ তত্ত্বলৈও অৱদান আগবঢ়াইছে। পাউল আৰড'ছ সৈতে তেখেতে চাৰিখন গৱেষণাপত্ৰ লিখিছে। য'ত তেখেতক "আৰড'ছ সংখ্যা" হিচাপে 'এক' দিয়া হয়। ভাৰতীয় প্ৰযুক্তিবিদ্যা প্ৰতিষ্ঠান, খড়্গপুৰৰ তেখেত প্ৰথমগৰাকী মহিলা অধ্যাপক। 

## প্ৰাৰম্ভিক জীৱন আৰু শিক্ষা
ৰেণু চি. লস্কৰৰ জন্ম হৈছিল ভাৰতৰ বিহাৰত। পৰিয়ালৰ সহযোগিতা আৰু সমৰ্থনৰ জোৰত তেখেতে পঢ়াশলীয়া আৰু কলেজীয়া শিক্ষা সমাপ্ত কৰে। সেইছোৱা সময়ত নাৰীশিক্ষাক সমাজত বৰকৈ উৎসাহিত কৰা হোৱা নাছিল। তাৰ কাৰণ আছিল ভাৰতত প্ৰচলিত কেতবোৰ সাংস্কৃতিক পৰম্পৰা। তেনে এক সময়তে ৰেণুৱে গণিতৰ প্ৰতি থকা আকৰ্ষণ অনুভৱ কৰিছিল। ১৯৫৫ চনত তেখেতে বি.আৰ. আম্বেদকাৰ বিহাৰ বিশ্ববিদ্যালয়ৰ পৰা গণিত বিষয়ত স্নাতকোত্তৰ ডিগ্ৰী অৰ্জন কৰে। ১৯৫৮ চনত তেখেত জ্যেষ্ঠ ভ্ৰাতৃৰ অনুৰোধমৰ্মে আমেৰিকা যুক্তৰাষ্ট্ৰলৈ ডক্তৰেট ডিগ্ৰীৰ বাবে পঢ়া-শুনা কৰিবলৈ যায়। আৰ্বানা-কেম্পেইনত থকা ইলঅ'নয়ছ বিশ্ববিদ্যালয়ৰ পৰা তেখেতে ১৯৬২ চনত ডক্তৰেট ডিগ্ৰী গ্ৰহণ কৰে। হেনৰি ৰয় ব্ৰাহানা আছিল তেখেতৰ গৱেষণাৰ তত্ত্বাৱধায়ক-উপদেষ্টা। এইখন বিশ্ববিদ্যালয়ৰ পৰা ডক্তৰেট ডিগ্ৰী লাভ কৰা তেখেত প্ৰথমগৰাকী ভাৰতীয় মহিলা। তাৰপাছত তেখেত ভাৰতলৈ ঘূৰি আহে আৰু খড়্গপুৰস্থিত ভাৰতীয় প্ৰযুক্তিবিদ্যা প্ৰতিষ্ঠানত যোগদান কৰে। সেইখন প্ৰতিষ্ঠানৰ তেখেতৰ প্ৰথমগৰাকী মহিলা অধ্যাপক আছিল। তাৰ তিনি বছৰৰ পিছত তেখেত আমেৰিকালৈ ঘূৰি যায় আৰু প্ৰথমে নৰ্থ কেৰোলিনা আৰু পাছলৈ ক্লেমছন বিশ্ববিদ্যালয়ত ১৯৬৮ চনত যোগদান কৰে। 

## শৈক্ষিক জীৱন
গণিতৰ ক্ষেত্ৰখনত মহিলাৰ বাবে থকা সকলো সুবিধাই ৰেণু লস্কৰে পূৰ্ণোদ্যমেৰে গ্ৰহণ কৰে আৰু এইখন ক্ষেত্ৰত কেতবোৰ নতুন মান নিৰ্ধাৰণ কৰে। তেখেত "বিমূৰ্ত গণিত" বিষয়ত সৰ্বাধিক সংখ্যক প্ৰবন্ধ লিখা মহিলা গণিতজ্ঞ। *মেথছাইনেট*ৰ মতে তেখেতৰ প্ৰকাশিত প্ৰবন্ধৰ সংখ্যা এশতকৈও অধিক। এই সাফল্যৰ বাবে কিছু কৃতিত্ব দিব পাৰি তেওঁৰ সহযোগিতা নেটৱৰ্কটোক। তেওঁৰ লগত সহযোগী হিচাপে কাম কৰা ব্যক্তিৰ ভিতৰত ৰাজ চন্দ্ৰ বোস, পাউল আৰডোছ আদি প্ৰধান। তেখেতে গৱেষক ছাত্ৰ-ছাত্ৰীৰ উপদেশদাতা হিচাপেও কিছু সফলতা লাভ কৰিছে। ১৯৮৬ চনত লস্কৰ আৰু ষ্টিভ হেডেটনিয়েমিয়ে ক্লেমছন বিশ্ববিদ্যালয়ত বিমূৰ্ত গণিত সম্পৰ্কে নাতিদীৰ্ঘ সন্মিলন এখন অনুষ্ঠিত কৰিছিল। এইখন সন্মিলনলৈ প্ৰত্যেক বছৰে বিভিন্ন দেশৰ গণিতানুৰাগীৰ আগমন ঘটে। 

## তথ্যসংগ্ৰহ

## বাহ্যিক সংযোগ
* ক্লেমছন বিশ্ববিদ্যালয়ত থকা লস্কৰৰ পৃষ্ঠা 
শ্ৰেণী: ভাৰতীয় গণিতজ্ঞ
শ্ৰেণী: গণিতজ্ঞ
শ্ৰেণী: ভাৰতীয় মহিলা গণিতজ্ঞ
শ্ৰেণী: ভাৰতীয়-আমেৰিকান গণিতজ্ঞ
শ্ৰেণী: ভাৰতীয় শিক্ষাবিদ
অপৰ্ণা হিগিনছ্

**অপৰ্ণা ডব্লিউ হিগিনছ্** () এগৰাকী গণিতজ্ঞ। গণিতৰ বিষয়ত গৱেষণা কৰিবলৈ নতুন চাম গণিতজ্ঞক উৎসাহিত কৰাৰ ক্ষেত্ৰত তেখেতে অগ্ৰণী ভূমিকা পালন কৰিছে।  তেখেতৰ মূল গৱেষণাক্ষেত্ৰ "সাধাৰণ বীজগণিত" যদিও শেহতীয়াকৈ লেখ তত্ত্ব, গ্ৰাফ পেবলিং, আৰু ৰেখা লেখ আদিৰ বিষয়তো তেখেতে গৱেষণাৰ পৰিসৰ বঢ়াইছে।  তেখেতে ডেইটন বিশ্ববিদ্যালয়ত গণিত বিষয়ত অধ্যাপনা কৰে। 

## শিক্ষা আৰু কৰ্মজীৱন
হিগিনছৰ জন্ম হৈছিল ভাৰতৰ মুম্বাইত। তেখেতে প্ৰাক্-স্নাতক শিক্ষা সমাপ্ত কৰে মুম্বাই বিশ্ববিদ্যালয়ত। ১৯৭৮ চনত তেখেতে সেইখন শিক্ষানুষ্ঠানৰ পৰা স্নাতক ডিগ্ৰী অৰ্জন কৰে।  ১৯৮৩ চনত তেখেতে নট্ৰে ডেম বিশ্ববিদ্যালয়ৰ পৰা ডক্তৰেট ডিগ্ৰী লাভ কৰে। তেখেতৰ গৱেষণাপত্ৰৰ শীৰ্ষক হৈছে-*Heterogeneous Algebras Associated with Non-Indexed Algebras*.(। ) এইটো হৈছে সাধাৰণ বীজগণিতৰ "Weak Automorphism" সম্বন্ধীয় এক উপস্থাপন-সূত্ৰ। তেখেতৰ গৱেষণাৰ তত্ত্বাৱধায়ক আছিল আব্ৰাহাম গোৱেটজ্। 

২০০৯ চনত তেখেত প্ৰজেক্ট নেক্সটৰ সঞ্চালকৰূপে নিযুক্তি পায়। তাৰপূৰ্বে এইটো অনুষ্ঠানৰ সঞ্চালক আছিল টি. ক্ৰীষ্টিন ষ্টিভেনছ্। এইটো হৈছে গাণিতিক সংগঠন,আমেৰিকাৰ এক অভিনৱ প্ৰচেষ্টা, য'ত গণিতৰ নতুন ডক্তৰেটসকলক কেৰিয়াৰ সম্বন্ধে দিহা-পৰামৰ্শ প্ৰদান কৰা হয়। 

বিল হিগিনছৰ লগত অপৰ্ণাই বৈবাহিক জীৱনৰ পাতনি মেলে। বিল হিগিনছ হৈছে উইটেনবাৰ্গ বিশ্ববিদ্যালয়ৰ গণিতৰ অধ্যাপক। 

## স্বীকৃতি
* ১৯৯৫ চনত হিগিনছে "আমেৰিকাৰ গাণিতিক সংগঠন"ৰ পৰা শৈক্ষিক দিশত এক বিশিষ্ট বঁটা লাভ কৰে। প্ৰাক-স্নাতক গৱেষণাৰ প্ৰতি আগবঢ়োৱা অনবদ্য অৱদানৰ বাবে তেখেতলৈ এই বঁটা আগবঢ়োৱা হয়। 
* ২০০৫ চনত প্ৰদান কৰা "ডেবোৰা আৰু ফ্ৰেংকলিন হাইমো" বঁটাৰ তিনিগৰাকী বঁটাপ্ৰাপকৰ ভিতৰত হিগিনছো অন্তৰ্ভুক্ত হৈছিল। মহাবিদ্যালয় আৰু বিশ্ববিদ্যালয়ত গণিতৰ শিক্ষাদান কাৰ্যলৈ বিশিষ্টতা অনাৰ বাবে তেওঁলোকক এই বঁটাটো দিয়া হৈছিল। 

## তথ্যসূত্ৰ

শ্ৰেণী:ভাৰতৰ ব্যক্তি
শ্ৰেণী:ভাৰতীয় মূলৰ আমেৰিকান
শ্ৰেণী:ভাৰতীয় গণিতজ্ঞ
শ্ৰেণী:ভাৰতীয় মহিলা গণিতজ্ঞ
শ্ৰেণী:বিংশ শতিকাৰ ভাৰতীয় মহিলা বিজ্ঞানী
সুমতী মোৰাৰজী

**সুমতী মোৰাৰজী** (১৩ মাৰ্চ ১৯০৯ - ২৭ জুন ১৯৯৮) এগৰাকী ভাৰতীয় ব্যৱসায়ী। তেওঁক ভাৰতীয় জাহাজ পৰিবহণৰ প্ৰথম মহিলা হিচাপে জনা যায়। তেওঁ সাধাৰণতে পুৰুষৰ আধিপত্য থকা জাহাজৰ গৰাকী সকলৰ সংস্থাৰ মুৰব্বী পদত অধিষ্ঠিত হোৱা বিশ্বৰ প্ৰথম গৰাকী মহিলা। তেওঁ ভাৰতৰ জাহাজৰ গৰাকী সকলৰ সংগঠন *ইণ্ডিয়ান নেচনেল ষ্টীমশ্বিপ অনাৰ্ছ এছ'চিয়েছন*ৰ অধ্যক্ষ পদ লাভ কৰিছিল। ভাৰত চৰকাৰে তেওঁৰ অৱদানৰ স্বীকৃতি স্বৰূপে ১৯৭১ চনত অসামৰিক সেৱাৰ ক্ষেত্ৰত ভাৰতৰ দ্বিতীয় সৰ্বোচ্চ অসামৰিক সন্মান পদ্মবিভূষণ প্ৰদান কৰে।

## প্ৰাৰম্ভিক জীৱন
১৯০৯ চনৰ ১৩ মাৰ্চ তাৰিখে ব্ৰিটিছ ভাৰতৰ অন্তৰ্গত বোম্বেৰ এক সম্ভ্ৰান্ত পৰিয়ালত সুমতী মোৰাৰজীৰ জন্ম হৈছিল। তেওঁৰ পিতৃ মথুৰাদাস গোকুলদাস আৰু মাতৃ প্ৰেমাবাই। সৰুতে তেওঁৰ নাম ভগৱান কৃষ্ণৰ লগত জড়িত বৃন্দাবনৰ পৱিত্ৰ নদী যমুনাৰ নামেৰে ৰখা হৈছিল। সেই সময়ত ভাৰতীয় সমাজত বাল্যবিবাহ প্ৰচলিত আছিল। সেয়ে অতি কম বয়সতে তেওঁ চাইণ্ডিয়া ষ্টীম নেভিগেচন কোম্পানীৰ প্ৰতিষ্ঠাপক নৰত্তোম মোৰাৰজীৰ পুত্ৰ শান্তি কুমাৰ নৰত্তোম মোৰাৰজীৰ লগত বিবাহপাশত আবদ্ধ হৈছিল। পিছলৈ চাইণ্ডিয়া ষ্টীম নেভিগেচন কোম্পানী ভাৰতৰ সৰ্ববৃহৎ জাহাজ কোম্পানীত পৰিগণিত হৈছিল।

## কৰ্ম জীৱন
১৯২৩ চনত তেওঁক মাত্ৰ ২০ বছৰ বয়সত চাইণ্ডিয়া ষ্টীম নেভিগেচন কোম্পানীৰ ব্যৱস্থাপনা অনুষ্ঠানত অন্তৰ্ভুক্ত কৰা হৈছিল। মাত্ৰ কেইটামান ভাপ ইঞ্জিন থকা কোম্পানীখনক লাহে লাহে উন্নয়ন ঘটাই ভাৰতৰ সৰ্ববৃহৎ জাহাজ পৰিবহণ কোম্পানীলৈ পৰিৱৰ্তিত কৰাত তেওঁৰ অৱদান অপৰিসীম। ১৯৪৬ চনত তেওঁ কোম্পানীখনৰ সমস্ত দায়িত্ব গ্ৰহণ কৰে আৰু প্ৰায় ৬০০০ কৰ্মচাৰীক ব্যৱস্থাপনা কৰিবলগীয়া হৈছিল। ইয়াৰ আগতে তেওঁ বৰ্ড অফ ডাইৰেক্টত অন্তৰ্ভুক্ত হৈছিল। নৌপৰিবহণৰ বাণিজ্যত তেওঁৰ দক্ষতা সময়ৰ লগত বৃদ্ধি হৈছিল। ১৯৬৫ চনত তেওঁ ভাৰতৰ জাহাজৰ গৰাকী সকলৰ সংগঠন ইণ্ডিয়ান নেচনেল ষ্টীমশ্বিপ অনাৰ্ছ এছ'চিয়েছনৰ দুবছৰৰ বাবে অধ্যক্ষ পদ লাভ কৰে। ১৯৬৫ চনত পুনৰাই তেওঁ এই পদত অধিষ্ঠিত হয়। সাধাৰণতে পুৰুষৰ আধিপত্য থকা জাহাজৰ গৰাকী সকলৰ সংস্থাৰ মুৰব্বী পদত অধিষ্ঠিত হোৱা সুমতী মোৰাৰজী বিশ্বৰ প্ৰথম গৰাকী মহিলা। তেওঁৰ তত্ত্বাৱধানত চাইণ্ডিয়া ষ্টীম নেভিগেচন কোম্পানীৰ ৪৩খন জাহাজে মুঠ ৫৫২,০০০ টন ওজনৰ সামগ্ৰী পৰিবহণ কৰাৰ পৰ্যায় লাভ কৰিছিল। ১৯৭৯ চনৰ পৰা ১৯৮৭ চনলৈ তেওঁ এই কোম্পানীৰ অধ্যক্ষ পদত অধিষ্ঠিত আছিল। পিছলৈ ঋণৰ বোজাৰ বাবে এই কোম্পানী ভাৰত চৰকাৰে ৰাষ্ট্ৰীয়কৰণ কৰে। পিছলৈ তেওঁ ইয়াৰ এমিৰিটাছ চেয়াৰপাৰ্চন পদ লাভ কৰিছিল আৰু ১৯৯২ চনলৈ এই পদত অধিষ্ঠিত আছিল।

তেওঁ মুম্বাইৰ জুহু অঞ্চত সুমতী বিদ্যা কেন্দ্ৰ স্কুল প্ৰতিষ্ঠা কৰিছিল। ১৯৭০ চনত লণ্ডনত অনুষ্ঠিত ৱৰ্ল্ড শ্বিপিং ফেডাৰেচনৰ তেওঁ উপাধ্যক্ষ নিৰ্বাচিত হৈছিল। ভাৰতে স্বাধীনতা লাভ কৰাৰ পিছত দেশ বিভাজন হোৱাত পাকিস্তানৰ পৰা সিন্ধী সকলক ভাৰতলৈ আনিবলৈ তেওঁ ব্যৱস্থা গ্ৰহণ কৰিছিল। ইয়াৰ লগতে তেওঁ আধুনিক ভাৰতীয় জাহাজ কোম্পানী সকলক ভাৰতীয় মূল্যবোধ, সংস্কৃতি, ঐতিহ্য আদি প্ৰচাৰ আৰু প্ৰসাৰ কৰিবলৈ অনুপ্ৰাণিত কৰিছিল।

ভাৰত চৰকাৰে তেওঁৰ অৱদানৰ স্বীকৃতি স্বৰূপে ১৯৭১ চনত অসামৰিক সেৱাৰ ক্ষেত্ৰত ভাৰতৰ দ্বিতীয় সৰ্বোচ্চ অসামৰিক সন্মান পদ্মবিভূষণ প্ৰদান কৰে।

## মৃত্যু
১৯৯৮ চনৰ ২৭ জুন তাৰিখে ৮৯ বছৰ বয়সত হৃদযন্ত্ৰৰ ক্ৰিয়া বন্ধ হোৱাৰ বাবে সুমতী মোৰাৰজীৰ মৃত্যু হৈছিল।

## তথ্য উৎস

শ্ৰেণী:ভাৰতৰ ব্যক্তি
শ্ৰেণী:মৃত ব্যক্তি
শ্ৰেণী:ভাৰতৰ ব্যৱসায়ী
শ্ৰেণী:পদ্মবিভূষণ বঁটা বিজয়ী
ভানাজা আয়েংগাৰ

**ভানাজা আয়েংগাৰ** (মৃত্যু-২০০১) আছিল এগৰাকী ভাৰতীয় গণিতজ্ঞ আৰু শিক্ষাবিদ। অন্ধ্ৰ প্ৰদেশত থকা তিৰুপতিস্থিত পদ্মাৱতী মহিলা বিশ্ববিদ্যালয়মৰ তেখেত উপাচাৰ্য আছিল। "অন্ধ্ৰ মহিলা সভা স্কুল অৱ ইনফৰমেটিকছ"ৰ তেখেত এগৰাকী অন্যতম প্ৰতিষ্ঠাতা আছিল। ১৯৮৭ চনত ভাৰত চৰকাৰে তেখেতক চতুৰ্থ সৰ্বোচ্চ অসামৰিক বঁটা "পদ্মশ্ৰী" আগবঢ়ায়।

## জীৱনী
অবিভক্ত অন্ধ্ৰ প্ৰদেশত জন্মলাভ কৰা, ভানাজা আয়েংগাৰে তেওঁৰ প্ৰাৰম্ভিক শিক্ষা সমাপ্ত কৰিছিল হায়দৰাবাদত। ১৯৫০ চনত তেখেতে কেমব্ৰিজ বিশ্ববিদ্যালয়ৰ পৰা গণিতত উচ্চ শিক্ষা গ্ৰহণ কৰে। তাৰপিছত তেখেতে য়'গোশ্লাভিয়া, চেক শ্ল'ভাকিয়া আৰু হাংগাৰী ভ্ৰমণ কৰে। ওছমানিয়া বিশ্ববিদ্যালয়ত তেখেতে এগৰাকী অধ্যাপক হিচাপে নিজৰ কেৰিয়াৰ আৰম্ভ কৰে। সেইখন বিশ্ববিদ্যালয়ৰ দ্বাৰা স্বীকৃতিপ্ৰাপ্ত ইউনিভাৰ্ছিটি কলেজ ফ'ৰ অমেন আৰু ওছমানিয়া ওমেন'ছ কলেজ আৰু নিজাম কলেজত কৰ্মত নিয়োজিত হয়।

ওছমানিয়াত কাৰ্যনিৰ্বাহৰ সময়ত তেখেতে ১৯৫৮ চনত দিল্লী বিশ্ববিদ্যালয়ৰ পৰা গণিতত ডক্তৰেট ডিগ্ৰী অৰ্জন কৰে। ওছমানিয়া বিশ্ববিদ্যালয়ত তেখেতে এগৰাকী ৰিডাৰ, অধ্যাপক, গণিতৰ বিভাগৰ মুৰব্বীৰ দায়িত্ব পালন কৰাৰ লগতে "ইউনিভাৰ্ছিটি কলেজ ফ'ৰ অমেন"ৰ অধ্যক্ষাৰ আসনতো অধিষ্ঠিত হৈছিল। তাৰ লগতে তেখেতে উপাচাৰ্যৰ পদতো কিছুসময়ৰ কাৰণে বহে। যেতিয়া ১৯৮৩ চনত শ্ৰী পদ্মাৱতী মহিলা বিশ্ববিদ্যালয়ম স্থাপিত হয়, তেখেতেক সেইখন শিক্ষানুষ্ঠানৰ উপাচাৰ্য হিচাপে নিযুক্তি দিয়া হয়। এইটো পদত তেখেত ১৯৮৬ চনলৈকে থাকে। ওছমানিয়া বিশ্ববিদ্যালয়ৰ শিক্ষক সন্থাৰ তেখেত এগৰাকী প্ৰতিষ্ঠাপক সদস্য। "অন্ধ্ৰ মহিলা সভা"ৰ তেখেত এগৰাকী আজীৱন সদস্যা। পাছলৈ তেখেত এই অনুষ্ঠানটোৰ উপ-সভাপতি আৰু সভাপতি হয়গৈ। ১৯৯৪ চনৰ পৰা মৃত্যু পৰ্যন্ত তেখেত এই পদত অধিষ্ঠিত হৈ থাকে। শিক্ষা সম্পৰ্কে তেখেতে বহুকেইটা প্ৰবন্ধ লিখিছে।

## বঁটা আৰু স্বীকৃতি
১৯৮৭ চনত ভাৰত চৰকাৰে ভানাজা আয়েংগাৰক পদ্মশ্ৰী সন্মানেৰে বিভূষিত কৰে। অন্ধ্ৰ প্ৰদেশ চৰকাৰৰ পৰা তেখেতে শ্ৰেষ্ঠ শিক্ষকৰ বঁটা লাভ কৰে। ইয়াৰ উপৰিও ৰাজীৱ গান্ধী ন্যাসৰ তেখেত এগৰাকী সভ্য।

## মৃত্যু
২০০১ চনত ভানাজা আয়েংগাৰে শেষনিশ্বাস ত্যাগ কৰে। তেখেতৰ স্বামী মোহিত সেনে (এগৰাকী বাওঁপন্থী বুদ্ধিজীৱী) দুবছৰৰ আগতে মৃত্যুক সাৱটি লৈছিল।

## তথ্যসূত্ৰ

শ্ৰেণী:ভাৰতৰ ব্যক্তি
শ্ৰেণী: ভাৰতীয় শিক্ষাবিদ
শ্ৰেণী: ভাৰতীয় গণিতজ্ঞ
শ্ৰেণী: ভাৰতীয় মহিলা গণিতজ্ঞ
শ্ৰেণী:পদ্মশ্ৰী বঁটা বিজয়ী
শ্ৰেণী:বিংশ শতিকাৰ ভাৰতীয় মহিলা বিজ্ঞানী
বৈজয়ন্তী চাৰী

**বৈজয়ন্তী চাৰী** (; জন্ম: ১৯৫৮) হৈছে এগৰাকী ভাৰতীয়-আমেৰিকান গণিতজ্ঞ। তেখেতে ৰিভাৰচাইডত থকা কেলিফৰ্ণিয়া বিশ্ববিদ্যালয়ত গণিত বিষয়ত অধ্যাপনাৰত। তেখেতে উপস্থাপন-তত্ত্ব আৰু কোৱাণ্টাম বীজগণিত সম্পৰ্কে গৱেষণা কৰিছে।

চাৰীয়ে মুম্বাই বিশ্ববিদ্যালয়ৰ পৰা স্নাতক, স্নাতকোত্তৰ আৰু ডক্তৰেট ডিগ্ৰী অৰ্জন কৰে। তেখেতে গৱেষণা কৰিছিল ৰাজাগোপালন পাৰ্থসাৰথিৰ অধীনত।

এন্দ্ৰিউ এন. প্ৰেছলিৰ সৈতে যুটীয়াভাৱে তেখেতে "এ গাইড টু কোৱাণ্টাম গ্ৰুপছ্" নামৰ গ্ৰন্থখন প্ৰণয়ণ কৰে। কিতাপখন কেমব্ৰিজ ইউনিভাৰ্ছিটি প্ৰেছে ১৯৯৪ চনত প্ৰকাশ কৰিছিল।

## কৰ্মজীৱন
ৰাজাগোপালন পাৰ্থসাৰথিৰ অধীনত মুম্বাই বিশ্ববিদ্যালয়ৰ পৰা ডক্তৰেট ডিগ্ৰী অৰ্জন কৰাৰ সময়ত চাৰী টাটা মৌলিক গৱেষণা প্ৰতিষ্ঠানৰ এগৰাকী সদস্য আছিল। ১৯৯১ চনত তেখেতে কেলিফৰ্ণিয়া বিশ্ববিদ্যালয়ত(UCR) যোগদান কৰে। তেখেতে বহুকেইটা অনাৱাসিক পদত কৰ্মনিৰ্বাহ কৰিছে। তাৰে ভিতৰত আছে: ছুইডেনৰ মিটাগ-লেফলাৰ প্ৰতিষ্ঠানত জ্যেষ্ঠ অংশগ্ৰহণকাৰী; জাৰ্মানীৰ কলন বিশ্ববিদ্যালয়ত আমন্ত্ৰিত অধ্যাপক; পেৰিছ ৭, ফ্ৰান্সত আমন্ত্ৰিত অধ্যাপক; ৰ'ড আইলেণ্ডত থকা ব্ৰাউন বিশ্ববিদ্যালয়লৈ আমন্ত্ৰিত গৱেষক-সদস্য হিচাপে; বন, জাৰ্মানীৰ হ'ছড্ৰফ গৱেষণা প্ৰতিষ্ঠানলৈ আমন্ত্ৰিত জ্যেষ্ঠ অংশগ্ৰহণকাৰী হিচাপে; ইটালীৰ ৰোম টাৰ ভাৰগাটা বিশ্ববিদ্যালয়লৈ আমন্ত্ৰিত অধ্যাপক।  

তেখেত "পেছিফিক জাৰ্ণেল অৱ মেথেমেটিকছ্" আৰু "এলজেব্ৰাছ্ এণ্ড ৰিপ্ৰেজেণ্টেছন থিয়ৰি"ৰ সম্পাদনাৰ লগতো জড়িত আছিল। 

## স্বীকৃতি
* কেলিফৰ্ণিয়া বিশ্ববিদ্যালয়, ৰিভাৰচাইদৰ একাডেমিক চিনেটে প্ৰদান কৰা ডক্তৰেল গৱেষণাপত্ৰ উপদেষ্টা/পৰামৰ্শদাতা বঁটা।.
* ২০১৫ চনত তেখেত আমেৰিকান গাণিতিক সমাজৰ এগৰাকী সভ্য হিচাপে নিৰ্বাচিত হয়। 

## তথ্যসূত্ৰ

## বাহ্যিক সংযোগ
*গুগলত থকা প্ৰফাইল

শ্ৰেণী:ভাৰতৰ ব্যক্তি
শ্ৰেণী:ভাৰতীয় মূলৰ আমেৰিকান
শ্ৰেণী: ভাৰতীয় গণিতজ্ঞ
শ্ৰেণী: ভাৰতীয় মহিলা গণিতজ্ঞ
ঊষাদেৱী ভোছলে

**ড॰ ঊষাদেৱী নৰেন্দ্ৰ ভোছলে** হৈছে এগৰাকী ভাৰতীয় গণিতজ্ঞ, শিক্ষাবিদ আৰু গৱেষক। তেখেতে বীজগণিতীয় জ্যামিতিৰ বিশেষভাৱে গৱেষণা কৰিছে। তেখেতে *moduli spaces of bundles*ত অধ্যয়ন কৰিছে।

## প্ৰাৰম্ভিক জীৱন আৰু শিক্ষা
ঊষাদেৱী নৰেন্দ্ৰ ভোছলেৰ জন্ম হৈছিল ১৯৪৯ চনৰ ৩০ মাৰ্চত; ভাৰতৰ ঢোলেত। তেখেতৰ পিতৃ আছিল বামনৰাও সিন্ধুজী আৰু মাতৃৰ নাম আছিল সুশীলা পাটিল।
১৯৬৯ চনত পুণে বিশ্ববিদ্যালয়ৰ পৰা তেখেতে বিজ্ঞানৰ স্নাতক ডিগ্ৰী অৰ্জন কৰে। ১৯৭১ চনত একেটা শাখাতে শিৱাজী বিশ্ববিদ্যালয়ৰ পৰা স্নাতকোত্তৰ ডিগ্ৰী আহৰণ কৰে।১৯৭১ চনৰ পৰা টাটা মৌলিক গৱেষণা প্ৰতিষ্ঠানত তেখেতে স্নাতকোত্তৰ শিক্ষা আৰম্ভ কৰিছিল। ১৯৮০ চনত তেখেতে তত্ত্বাৱধায়ক এছ.ৰামাননৰ অধীনত গৱেষণা কৰি ডক্তৰেট ডিগ্ৰী লাভ কৰে।

## কৰ্মজীৱন
১৯৭১ চনৰ পৰা ১৯৭৪ চনলৈকে তেখেতে টাটা মৌলিক গৱেষণা প্ৰতিষ্ঠানত গৱেষণা সহযোগী হিচাপে কাৰ্যনিৰ্বাহ কৰিছিল। এনেকৈয়ে তেখেতৰ কৰ্মজীৱনৰো আৰম্ভণি হৈছিল। তাৰপিছত একেখন প্ৰতিষ্ঠানতে ১৯৭৪ চনৰ পৰা ১৯৭৭ চনলৈকে তেখেতে গৱেষণা সহযোগী-II হিচাপে কাম কৰে। ১৯৭৭-৮২ লৈকে তেখেত গৱেষণা সহকৰ্মী হিচাপে আৰু পাছলৈ সহকৰ্মী হিচাপে ১৯৮২-৯০ পৰ্যন্ত কাম কৰে। 
১৯৯০ চনত তেখেত আমেৰিকা যুক্তৰাষ্ট্ৰৰ ৱেষ্ট ভাৰ্জিনিয়া বিশ্ববিদ্যালয়ত ৰিডাৰ হিচাপে যোগদান কৰে। ১৯৯৫ চনৰ পৰা ১৯৯৮ চনলৈকে তেখেত সহযোগী অধ্যাপক হিচাপে কৰ্মনিৰ্বাহ কৰে। পৰৱৰ্তী পৰ্যায়ত তেখেত সেইখন শিক্ষানুষ্ঠানৰ অধ্যাপক হয় আৰু ২০০১ চনলৈকে সেইটো পদত থাকে। ২০০১ চনত তেখেত প্ৰতিষ্ঠানটোৰ অধ্যাপক(H) হয়।

## সদস্য
* FASc, FNASc, and VBACৰ আন্তঃৰাষ্ট্ৰীয় সমিতিৰ সদস্যা।
* ইটালিৰ তাত্ত্বিক পদাৰ্থবিজ্ঞানৰ আন্তঃৰাষ্ট্ৰীয় কেন্দ্ৰৰ তেখেতে জ্যেষ্ঠ সহযোগী আছিল।
* বাংগালোৰৰ ভাৰত ৰাষ্ট্ৰীয় বিজ্ঞান একাডেমীৰ সদস্যপদো তেখেতে অলংকৃত কৰিছিল। 
* এলাহাবাদৰ ৰাষ্ট্ৰীয় বিজ্ঞান একাডেমীৰো তেখেত সদস্যা আছিল।

## গৱেষণাসম্পৰ্কীয় প্ৰবন্ধ আৰু আন কৰ্ম
*
*
*
*ভোছলে,ঊষা এন. (১৯৯২), Parabolic sheaves on higher dimensional varieties,*Math. Ann.* 293 177–192
*ভোছলে,ঊষা এন. (১৯৮৬): Nets of quadrics and vector bundles on a double plane. Math. Zeit.192, 29–43
*ভোছলে,ঊষা এন. (১৯৯২), Generalised parabolic bundles and applications to torsion-free sheaves on nodal curves.*Ark. Mat.* 30 187–215
*ভোছলে,ঊষা এন. (১৯৮৯), Ramanathan, A.: Moduli of parabolic*G*-bundles on curves. Math. Z.202, 161–180
*ভোছলে,ঊষা (১৯৯৯). VECTOR BUNDLES ON CURVES WITH MANY COMPONENTS. *Proceedings of the London Mathematical Society,* *79*(1), 81-106.
*ভোছলে,ঊষা এন. (১৯৯৫), Representations of the fundamental group and vector bundles,*Math. Ann.*302 601–608

## বঁটা আৰু সন্মান
* ২০০০ চনত ৰামাস্বামী স্মাৰক বঁটা। 
* ২০১০ চনত স্ত্ৰী শক্তি বিজ্ঞান সন্মান বঁটা।
* আমেৰিকান গাণিতিক সমাজৰ সভ্য নিৰ্বাচিত। 
* মাৰ্কুছৰ "Who's Who"ত এগৰাকী আগশাৰীৰ শিক্ষাবিদ আৰু গৱেষক হিচাপে চিহ্নিত।

## ব্যক্তিগত জীৱন
১৯৭৬ চনত নৰেন্দ্ৰ বলৰামজী ভোছলেৰ লগত তেখেতে বৈবাহিক জীৱন আৰম্ভ কৰে। চন্দ্ৰশেখৰ আৰু তৃপ্তি তেওঁলোকৰ সন্তান।
তেখেতৰ গণিতৰ উপৰিও তেখেতৰ চিত্ৰাংকন, কিতাপ পঢ়া আৰু সংগীতত ৰাপ আছে। বৰ্তমান তেখেত মুম্বাইৰ বাসিন্দা।

## তথ্যসূত্ৰ

## বাহ্যিক সংযোগ
*

শ্ৰেণী:ভাৰতৰ ব্যক্তি
শ্ৰেণী:ভাৰতীয় গণিতজ্ঞ
শ্ৰেণী:ভাৰতীয় মহিলা গণিতজ্ঞ
বাসন্তী এন. ভাটনায়ক

**বাসন্তী এন. ভাটয়ানক**এগৰাকী ভাৰতীয় গণিতজ্ঞ। তেখেতৰ গৱেষণাই "সুষম অসম্পূৰ্ণ ব্লক ডিজাইন"(balanced incomplete block design), "দ্বিখণ্ডিত লেখ"(bivariegated graph),"গ্ৰেচফুল লেখ"(graceful graph), "লেখ সমীকৰণ", আৰু "কম্পনাংক বিভাজন"ক(frequency partition) সামৰি লয়।
## শিক্ষা আৰু কৰ্মজীৱন
তেখেতে মুম্বাই বিশ্ববিদ্যালয়ৰ পৰা ১৯৭০ চনত ডক্তৰেট ডিগ্ৰী অৰ্জন কৰিছিল। তেখেতেৰ গৱেষণাপত্ৰখনৰ শীৰ্ষক আছিল-*Some New Results in PBIBD Designs and Combinatorics*। এছ. এছ. শ্ৰীখাণ্ডে আছিল তেখেতৰ গৱেষক।
ডক্তৰেট ডিগ্ৰী অৰ্জন কৰাৰ পাছত তেখেতে বিশ্ববিদ্যালয়খনতে গণিত বিভাগৰ অধ্যাপকৰ পদত অধিষ্ঠিত হয়। আৰু পৰৱৰ্তী পৰ্যায়ত বিভাগৰ মুৰব্বী হিচাপে নিৰ্বাচিত হয়। 
তেখেতৰ অধীনত বিজয় জনাৰ্দন অভয়ংকৰ, য়হা টলেমি ৰুষ্টমীয়ে গৱেষণা কৰি বিশ্ববিদ্যালয়ৰ পৰা ডক্তৰেট ডিগ্ৰী অৰ্জন কৰিছিল। 

## তথ্যসূত্ৰ

শ্ৰেণী:ভাৰতীয় গণিতজ্ঞ
শ্ৰেণী:গণিতজ্ঞ
শ্ৰেণী:ভাৰতীয় মহিলা গণিতজ্ঞ
শ্ৰেণী:বিংশ শতিকাৰ ভাৰতীয় মহিলা বিজ্ঞানী
বৃহন্নলা

**বৃহন্নলা** (বৃহন্নদা বা বৃহন্নতা বুলিও লিখা হয়) হিন্দু মহাকাব্য মহাভাৰতত অৰ্জুনে গ্ৰহণ কৰা এক পৰিচয়। অজ্ঞাতবাসৰ এবছৰ অৰ্জুনে বিৰাট ৰজাৰ মৎস্য ৰাজ্যত বৃহন্নলা ৰূপে পাৰ কৰিছিল। তেওঁ এই সময়ছোৱাত ৰাজকুমাৰী উত্তৰাক নাচ আৰু গান শিকাইছিল।

## উৰ্বশীৰ অভিশাপ
এবাৰ অৰ্জুনক পিতাক ইন্দ্ৰই তেওঁৰ ৰাজসভালৈ আমন্ত্ৰণ জনাইছিল। ইন্দ্ৰৰ ৰাজসভাৰ অপেশ্চৰী উৰ্বশী অৰ্জুনক দেখি আকৃষ্ট হয়। ইন্দ্ৰই এই কথা মন কৰি উৰ্বশীক মনোভাৱ পূৰ্ণ কৰিবলৈ ক'লে। ইন্দ্ৰৰ কথামতে এৰাতি উৰ্বশী অৰ্জুনৰ কোঠাত উপস্থিত হয়। কিন্তু অৰ্জুনে ঊৰ্বশীৰ প্ৰতি কামভাৱ নাৰাখি তেওঁক কৌৰৱসকলৰ “মাতৃ” বুলিহে সম্বোধন কৰিলে কাৰণ উৰ্বশী কুৰু ৰাজবংশৰ আদিৰজা পুৰুৰৱাৰ পত্নী আছিল। এই কথাত ক্ৰোধান্বিত হৈ উৰ্বশীয়ে অৰ্জুনক অভিশাপ দিলে যে গোটেই জীৱন তেওঁ কিন্নৰ হৈ থাকিব লাগিব আৰু আন নাৰীৰ লগত কেৱল নাচ-গান কৰিব লাগিব। পাছত ইন্দ্ৰৰ অনুৰোধত উৰ্বশীয়ে এই শাপ এবছৰলৈ কমালে। পাণ্ডৱৰ অজ্ঞাতবাসৰ ত্ৰয়োদশ বছৰত এই অভিশাপ ফলিয়ায়।

## বিৰাটৰ ৰাজ্যত
অজ্ঞাতবাসৰ ত্ৰয়োদশ বছৰত অৰ্জুন বৃহন্নলা ৰূপে বিৰাটৰ ৰাজসভাত উপস্থিত হয়। ইন্দ্ৰৰ ৰাজসভাৰ গন্ধৰ্ব চিত্ৰসেনৰ পৰা শিকি অহা গান আৰু নৃত্যৰে তেওঁ বিৰাট ৰজাক মোহিত কৰে। তেওঁ ৰাজকুমাৰী উত্তৰাক নাচ-গান শিকাবলৈ বৃহন্নলাক আদেশ দিয়ে। বৃহন্নলাই নাৰীসকলৰ বাবে আচুতীয়া মহলতে থাকি কুঁৱৰী আৰু লিগিৰীসকলৰ লগত বন্ধুত্ব কৰে।

### উত্তৰ কুমাৰৰ সাৰথিৰূপে
কৌৰৱসকলে সন্দেহ কৰিছিল যে পাণ্ডৱসকলে বিৰাটৰ ৰাজ্যত আশ্ৰয় লৈ আছে। তেওঁলোকে প্ৰথমে বিৰাটৰ ৰাজ্যৰ প্ৰধান সম্পদ গোবিলাকক চুৰ কৰে। পাছদিনা ভীষ্ম, দ্ৰোণাচাৰ্য আৰু কৰ্ণৰ নেতৃত্বত এক বৃহৎ সেনাবাহিনী মৎস ৰাজ্যলৈ অগ্ৰসৰ হয়। মালিনী নাম লৈ ছদ্মবেশেৰে থকা দ্ৰৌপদীয়ে কোঁৱৰ উত্তৰক এই আক্ৰমণ প্ৰতিহত কৰিবলৈ সৈমান কৰে আৰু বৃহন্নলাক ৰথৰ সাৰথি হিচাপে ল’বলৈ দিয়ে। সেইদিনাই পাণ্ডৱসকলৰ অজ্ঞাতবাস তথা অৰ্জুনৰ শাপৰ শেষ দিন আছিল। যুদ্ধথলীলৈ গৈ থাকোঁতে বৃহন্নলাই পুনৰ অৰ্জুনৰ ৰূপ ঘূৰাই পায়। তেওঁ তেতিয়া উত্তৰক পাণ্ডৱসকলৰ কথা কয় আৰু প্ৰত্যেকটোৰ অৰ্থৰ সৈতে নিজৰ দহটা নাম যেনে; বিজয়, ধনঞ্জয়, সব্যসাচী, গুড়কেশ, শ্বেতবাহন, বীভৎসু, কীৰিতি, পাৰ্থ, ফাল্গুণ আৰু জিষ্ণু বুলি কৈ বিশ্বাস জন্মায়। তাৰ পাছত অৰ্জুনে গাণ্ডীৱ ধাৰণ কৰি কৌৰৱৰ বিৰুদ্ধে যুঁজ আৰম্ভ কৰে। উত্তৰক সাৰথি হিচাপে লৈ তেওঁ কৌৰৱক পৰাস্ত কৰে আৰু গোবিলাকক মৎস্য ৰাজ্যলৈ ঘূৰাই আনে।

এই যুদ্ধত অৰ্জুনে ভীষ্ম, দ্ৰোণাচাৰ্য, কৃপাচাৰ্য, কৰ্ণ, অশ্বত্থামা আদি সকলোকে হৰুৱাইছিল। তেওঁ *সন্মোহন অস্ত্ৰ* মাৰি সকলোকে নিদ্ৰাত পেলাইছিল। প্ৰাণ নাশ নকৰি নিদ্ৰাত কিয় পেলালে বুলি উত্তৰে অৰ্জুনক প্ৰশ্ন কৰে। অৰ্জুনে কয় যে মৃত লোকৰ বস্ত্ৰ অপৱিত্ৰ হৈ পৰে। উত্তৰে নিজৰ পুতলাবোৰ সজাবৰ বাবে কৌৰৱৰ বস্ত্ৰবোৰ বিচাৰিছিল। সেইমতে উত্তৰে দুৰ্যোধনৰ ৰন্হা বস্ত্ৰ, কৰ্ণৰ গুলপীয়া বস্ত্ৰ আৰু দুঃশাসনৰ নীলা বস্ত্ৰ গোটাই আনে।

### উত্তৰাৰ বিবাহ
পাণ্ডৱসকলৰ পৰিচয় পাই ৰজা বিৰাট আচৰিত হয়। তেওঁ কুঁৱৰী উত্তৰাক বিয়া কৰাবলৈ অৰ্জুনক অনুৰোধ জনায়। কিন্তু উত্তৰাৰ শিক্ষক হিচাপে কন্যাজ্ঞান কৰা বাবে অৰ্জুনে এই অনুৰোধ নাকচ কৰে। বিপৰীতে তেওঁ পুত্ৰ অভিমন্যুৰ সৈতে উত্তৰাৰ বিবাহৰ প্ৰস্তাৱ আগবঢ়ায়। ৰজা আৰু কুঁৱৰী এই কথাত সন্মত হয়।

## টোকা

শ্ৰেণী:মহাভাৰতৰ চৰিত্ৰ
শ্ৰেণী:কিন্নৰ
ৰাধা বালাকৃষ্ণন

**ৰাধা বালাকৃষ্ণন** () হৈছে এগৰাকী ভাৰতীয় পদাৰ্থ বিজ্ঞানী। তেখেতে চেন্নাইস্থিত গাণিতিক বিজ্ঞানৰ প্ৰতিষ্ঠানত কাম কৰিছিল। তেখেতৰ গৱেষণাক্ষেত্ৰখন অৰৈখিক বলবিদ্যা আৰু পদাৰ্থ বিজ্ঞানত প্ৰয়োগৰ লগত জড়িত। অৰৈখিক বলবিদ্যা (Nonlinear Dynamics)-ৰ ক্ষেত্ৰখনত তেখেত এগৰাকী অগ্ৰগণ্য বিজ্ঞানী। পদাৰ্থ বিজ্ঞানৰ ক্ষেত্ৰখনলৈ আগবঢ়োৱা অৱদানৰ বাবে ৰাধা বালাকৃষ্ণনে *তামিলনাডু বিজ্ঞান বঁটা*, *প্ৰফেছাৰ দৰ্শন ৰংগনাথন স্মাৰক বক্তৃতা বঁটা* লাভ কৰে।
 
## শিক্ষা
বালাকৃষ্ণনে দিল্লী বিশ্ববিদ্যালয়ৰ পৰা পদাৰ্থবিজ্ঞানৰ অনাৰ্ছসহ ঊত্তীৰ্ণ হৈছিল। পৰৱৰ্তী কালত তেখেতে ১৯৬৫ চনত বিজ্ঞানত স্নাতকোত্তৰ ডিগ্ৰী অৰ্জন কৰে। ব্ৰানডেইছ বিশ্ববিদ্যালয়ৰ পৰা তেখেতে ডক্তৰেট ডিগ্ৰী লাভ কৰিছিল। তেখেতৰ গৱেষণাপত্ৰখন কোৱাণ্টাম স্ফটিকৰ নিৰীক্ষণ আৰু পৰ্যালোচনাৰ লগত জড়িত এক প্ৰাৰম্ভিক সময়ৰ অধ্যয়ন। তেখেতে কঠিন হিলিয়াম৩ৰ ওপৰত হিলিয়াম৪ৰ অশুদ্ধতাই পেলোৱা প্ৰভাৱ আৰু সেইটো ক্ষেত্ৰত কোৱাণ্টাম স্ফটিকৰ প্ৰভাৱ আৰু ভূমিকাৰ বিষয়ে আলোকপাত কৰিছিল।

## কৰ্মজীৱন
১৯৮০ৰ দশকত, বালাকৃষ্ণন ভাৰতলৈ ঘূৰি আহে। তেখেতে মাদ্ৰাছ বিশ্ববিদ্যালয়ৰ তাত্ত্বিক পদাৰ্থবিজ্ঞানৰ বিভাগত কৰ্মৰত হয়। সেইটো প্ৰতিষ্ঠানত তেখেতে গৱেষণা সহযোগী হিচাপে কাৰ্যনিৰ্বাহ কৰে। ১৯৮৭ চনত তেখেতে চেন্নাইৰ গাণিতিক বিজ্ঞান প্ৰতিষ্ঠানত যোগদান কৰে। ২০০৪ চনত তেখেতে কৰ্মজীৱনৰ পৰা অৱসৰ লয়। তাৰপাছৰ পৰা তেখেতে এগৰাকী এমিৰেটাছ বিজ্ঞানী হিচাপে বৈজ্ঞানিক আৰু ঔদ্যোগিক গৱেষণাত,(C.S.I.R.)ত নিজৰ গৱেষণা-কাৰ্য চলাই যায়। তেখেতৰ গৱেষণাৰ বিষয়বোৰ হৈছে-অৰৈখিক গতিবিদ্যা, Solitons আৰু পদাৰ্থবিজ্ঞানত প্ৰয়োগ, ধ্ৰুপদী অৱকলন জ্যামিতিৰ লগত সম্পৰ্ক আদি।

## ব্যক্তিগত জীৱন
ৰাধা বালাকৃষ্ণনে পদাৰ্থবিজ্ঞানী ভি. বালাকৃষ্ণনৰ লগত বৈবাহিক জীৱন আৰম্ভ কৰে। তেখেতে এগৰাকী ভাৰতীয় তাত্ত্বিক পদাৰ্থবিজ্ঞানী। তেওঁলোকৰ দুয়োটি সন্তান হৰি বালাকৃষ্ণন আৰু হামছা বালাকৃষ্ণন প্ৰখ্যাত শিক্ষানুষ্ঠান এম.আই.টি.ৰ অধ্যাপক।

## বঁটা আৰু সন্মান
১৯৯০ চনৰ পৰাই বালাকৃষ্ণনে অৰৈখিকতা আৰু বক্ৰৰেখা তথা পৃষ্ঠৰ অৱকলন জ্যামিতিৰ মাজৰ গভীৰ সম্পৰ্কৰ বিষয়ে গৱেষণা কৰি আহিছে। ১৯৯৯ চনত তেখেতে "তামিলনাডু বিজ্ঞানী বঁটা" লাভ কৰ। ভৌতিক বিজ্ঞানৰ ক্ষেত্ৰখনলৈ আগবঢ়োৱা উল্লেখনীয় বৰঙনিৰ বাবে তেখেতলৈ এই বঁটাটি আগবঢ়োৱা হয়। ২০০৫ চনত তেখেতে *ভাৰতীয় ৰাষ্ট্ৰীয় বিজ্ঞান একাডেমী*ৰ "প্ৰফেছাৰ দৰ্শন ৰংগনাথন স্মাৰক বক্তৃতা বঁটা" লাভ কৰে। অৰৈখিক বলবিজ্ঞানৰ ক্ষেত্ৰখনলৈ আগবঢ়োৱা মৌলিক অৰিহণাৰ বাবে তেখেতলৈ এই বঁটা আগবঢ়োৱা হয়। ৰাধা বালাকৃষ্ণনক এই ক্ষেত্ৰৰ এগৰাকী অগ্ৰদূত বুলি গণ্য কৰা হয়।

## তথ্যসংগ্ৰহ

## বাহ্যিক সংযোগ
* চেন্নাইৰ গাণিতিক বিজ্ঞান প্ৰতিষ্ঠানৰ ৱেবছাইটত ৰাধা বালাকৃষ্ণন

শ্ৰেণী:ভাৰতৰ ব্যক্তি
শ্ৰেণী:ভাৰতীয় মহিলা পদাৰ্থ বিজ্ঞানী
শ্ৰেণী:ভাৰতীয় পদাৰ্থ বিজ্ঞানী
শ্ৰেণী:জীৱিত ব্যক্তি
শ্ৰেণী:বিংশ শতিকাৰ ভাৰতীয় মহিলা বিজ্ঞানী
টি. এ. সৰস্বতী আম্মা

**টেকাথ আমায়ানকট্টুকুৰুচ্চি কালাথিল সৰস্বতী** () চমুকৈ **টি. এ. সৰস্বতী আম্মা** (জন্ম: ২৬ ডিচেম্বৰ ১৯১৮ – ১৫ আগষ্ট ২০০০) এগৰাকী ভাৰতীয় শিক্ষাবিদ, পণ্ডিত, গৱেষক, গণিতজ্ঞ। তেখেতৰ জন্ম হৈছিল কেৰালাৰ পালাক্কাড় জিলাৰ চেৰপুলাচ্চেৰীত। তেখেতে গণিতৰ ইতিহাস আৰু সংস্কৃতলৈ উল্লেখনীয় বৰঙণি আগবঢ়াই এখন গুৰুত্বপূৰ্ণ গ্ৰন্থ লিখি থৈ গৈছে। কিতাপখনৰ নাম -*প্ৰাচীন আৰু মধ্যযুগীয় ভাৰতত জ্যামিতি*।

## সংক্ষিপ্ত জীৱন
সৰস্বতী আম্মাৰ জন্ম হৈছিল কেৰালাৰ পালাকাড় জিলাৰ চেৰপুলাচেৰীত। তেখেত আছিল মাতৃ কুটিমালু আম্মা আৰু পিতৃ মাৰাথ আচুথা মেননৰ দ্বিতীয়টো সন্তান। তেখেতে মাদ্ৰাছ বিশ্ববিদ্যালয়ৰ পৰা গণিত আৰু পদাৰ্থ বিজ্ঞানৰ ডিগ্ৰী অৰ্জন কৰে। তাৰপিছত বেনাৰছ হিন্দু বিশ্ববিদ্যালয়ৰ পৰা সংস্কৃতত স্নাতকোত্তৰ ডিগ্ৰী লাভ কৰে। তেখেতে গৱেষণা কৰে ভি. ৰাঘৱনৰ অধীনত। তেওঁ আছিল এজন সংস্কৃত পণ্ডিত। সৰস্বতী আম্মাই শ্ৰী কেৰালা বাৰ্মা মহাবিদ্যালয়, ত্ৰিশূৰ, মহাৰাজ কলেজ, আৰ্নেকুলাম আৰু ৰাঁচীৰ মহিলা কলেজত পঢ়াইছিল। তেখেতে ঝাৰখণ্ডৰ ধানবাদত থকা শ্ৰী শ্ৰী নাৰায়ণ ন্যাস মহিলা মহাবিদ্যালয়ৰ অধ্যক্ষা হিচাপে ১৯৭৩ চনৰ পৰা ১৯৮০ চনলৈকে কাৰ্যনিৰ্বাহ কৰিছিল। অৱসৰৰ পাছত তেখেতে নিজৰ গৃহ চহৰ অট্টাপালামত অতিবাহিত কৰে। ২০০০ চনৰ ১৫ আগষ্টৰ দিনা তেখেতে মৃত্যুক সাবটি লয়। তেখেতৰ কনিষ্ঠ ভগ্নী টি. এ. ৰাজালক্ষ্মী মালায়ালম ভাষাৰ এগৰাকী প্ৰখ্যাত গল্পকাৰ আৰু ঔপন্যাসিক। কিন্তু ১৯৬৫ চনত তেখেতে আত্মহত্যা কৰিছিল।

## স্বীকৃতি আৰু সন্মান
২০০২ চনত কেৰালা গাণিতিক সমাজে তেওঁলোকৰ বাৰ্ষিক সন্মিলনীত*প্ৰফেছাৰ টি. এ. সৰস্বতী আম্মা স্মাৰক বক্তৃতা* শীৰ্ষক এক নিয়মীয়া বক্তৃতাৰ আৰম্ভ কৰে। মিচ্ছিউ ইয়ানু- যিগৰাকীয়ে সৰস্বতী আম্মাৰ *প্ৰাচীন আৰু মধ্যযুগীয় ভাৰতত জ্যামিতি* শীৰ্ষক গ্ৰন্থখন পৰ্যালোচনা কৰিছিল, কৈছিল যে-"কিতাপখনে ভাৰতীয় জ্যামিতি অধ্যয়নৰ বাবে এক শক্তিশালী ভেটি নিৰ্মাণ কৰিছে। "

তেখেতৰ গ্ৰন্থ *প্ৰাচীন আৰু মধ্যযুগীয় ভাৰতত জ্যামিতি*ত ভাৰতৰ সংস্কৃত, প্ৰাকৃত বৈজ্ঞানিক, আৰু অৰ্ধ-বৈজ্ঞানিক সাহিত্য সম্বন্ধীয় জৰীপ সন্নিৱিষ্ট কৰা হৈছে। বৈদিক সাহিত্যৰ পৰা তেখেতে আৰম্ভ কৰিছে আৰু সোতৰ শতিকাৰ প্ৰাৰম্ভিক পৰ্যায়ত শেষ কৰিছে। বৈদিক সাহিত্যৰ বিষয়ে তেখেতে সুগভীৰ আলোচনা আগবঢ়াইছে য'ত জৈন আনুশাসনিক কৰ্মত গণিতৰ অংশীদাৰিত্ব, হিন্দু সিদ্ধান্তৰ সম্পৰ্কে মন্তব্য কৰা হৈছে। আৰ্যভট্ট-প্ৰথম আৰু দ্বিতীয়, ভাস্কৰ প্ৰথম আৰু দ্বিতীয়, পৰমেশ্বৰ, নীলকণ্ঠ, সংগামাগ্ৰম মাধৱৰ জ্যামিতিৰ ক্ষেত্ৰখনলৈ বৰঙনিৰ বিষয়েও তেখেতে আলোকপাত কৰিছে। গণিতজ্ঞ মহাবীৰ, শ্ৰীধৰ, নাৰায়ণ পণ্ডিত, বাক্সালী পাণ্ডুলিপিৰ বিষয়েও অধ্যয়ন কৰা হৈছে। এই কৰ্মখিনিৰ দ্বাৰা পূৰ্বৰ এক মতবাদক প্ৰত্যাহ্বান জনাব বিচৰা হৈছিল য'ত কোৱা হৈছিল যে ভাৰতৰ গাণিতিক জিনিয়াছ মূলত বীজগণিত আৰু গণনাৰ দ্বাৰা অৱদমিত হৈ আছিল; প্ৰমাণ তথা পক্ষপাতিত্বহীনতাক তেওঁলোকে বৰ্জন কৰিছিল। সেইসময়ত আনকি ভাৰতত এখন বিদ্যালয়ো আছিল য'ত বীজগণিতীয় ফলাফলক জ্যামিতিৰ জৰিয়তে প্ৰকাশ কৰা হৈছিল।

## নিৰ্বাচিত প্ৰকাশন
### কিতাপ
*

### গৱেষণাপত্ৰ
*
*
*
*
*

## তথ্যসংগ্ৰহ

শ্ৰেণী:ভাৰতৰ ব্যক্তি
শ্ৰেণী:ভাৰতীয় গণিতজ্ঞ
শ্ৰেণী:ভাৰতীয় মহিলা গণিতজ্ঞ
শ্ৰেণী:বিংশ শতিকাৰ ভাৰতীয় মহিলা বিজ্ঞানী
অলকা য়াগনিক

**অলকা য়াগনিক** (; জন্ম: ২০ মাৰ্চ ১৯৬৬) এগৰাকী ভাৰতীয় নেপথ্য গায়িকা। তাই তিনি দশকৰ বেছি সময় ধৰি ভাৰতীয় চলচ্চিত্ৰৰ বিখ্যাত গায়িকা। মহিলা নেপথ্য গায়িকাৰ বিভাগত তাই একমাত্ৰ মনোনীত প্ৰাৰ্থী হোৱাৰ সুনাম অৰ্জন কৰিছে, ১৯৯৪ চনত তাইৰ তিনিটা একক মনোনয় আছিল আৰু চতুৰ্থটো ইলা অৰুণৰ লগত আছিল। তাই শ্ৰেষ্ঠ মহিলা নেপথ্য কণ্ঠশিল্পীৰ বাবে দুবাৰকৈ ৰাষ্ট্ৰীয় চলচ্চিত্ৰ বঁটা লাভ কৰিছে। ফিল্মফেয়াৰ বঁটাত, ৩৬টা মনোনয়নৰ ৰেকৰ্ডৰ পৰা সাতবাৰ পুৰস্কাৰ পাইছে। তাই এজনী অন্যতম মহিলা নেপথ্য গায়িকা যিয়ে বলিউডত সৰ্বাধিক সংখ্যক মহিলা-একক গীত গাইছে।

## প্ৰাথমিক জীৱন
তাইৰ দেউতাকৰ নাম 'ধৰ্মেন্দ্ৰ শংকৰ'। তাইৰ মাক 'শুভা', আছিল ভাৰতীয় শাস্ত্ৰীয় সংগীতৰ গায়িকা। ১৯৭২ চনত ছয় বছৰ বয়সত তাই কলকাতাৰ আকাশবাণী (অল ইণ্ডিয়া ৰেডিঅ')-ৰ বাবে গীত গোৱা আৰম্ভ কৰিছিল।

## কৰ্ম
য়াগনিকে তাইৰ মাকক তাইৰ প্ৰথম গুৰু হিচাপে কৃতিত্ব দিয়ে। যিয়ে তাইক চাৰি বছৰ বয়সত গীত গোৱা আৰম্ভ কৰিছিল। তাই মাকৰ উপৰিও কল্যাণজী-আনন্দজী আৰু লক্ষ্মীকান্ত-প্যাৰেলালৰ পৰা গীত শিকিছিল। তাই লতা মঙ্গেশকৰক তাইৰ অনুপ্ৰেৰণা হিচাপে স্বীকাৰ কৰিছে,

য়াগনিক এহেজাৰতকৈও বেছি চলচ্চিত্ৰত ২০,০০০ তকৈ অধিক গীত গাইছে।

## চলচ্চিত্ৰৰ তালিকা
গীত গোৱাৰ লগতে, য়াগনিক টেলিভিচনত ভালেমান  ৰিয়েলিটি শ্ব’ত বিচাৰক আছিল। তেওঁ উল্লেখ কৰিছিল যে শিশু আৰু শিশুসকল হ'ল ৰিয়েলিটি শ্ব’ কৰাৰ মূল কাৰণ আৰু সিহঁতৰ লগত কাম কৰিবলৈ তেওঁ স্বাচ্ছন্দ্যবোধ কৰে।

তেওঁ ষ্টাৰ ভয়েচ অফ ইণ্ডিয়াৰ বিচাৰক হিচাপত উপস্থিত হৈছিল। তেওঁ ছা-ৰে-গা-মা-পা লি’ল চেম্পচত উদিত নাৰায়ণৰ লগত অতিথি হিচাপে উপস্থিত হৈছিল।

## তথ্যসূত্ৰ

## বহিঃসংযোগ
* 
* 

শ্ৰেণী:ভাৰতৰ ব্যক্তি
শ্ৰেণী:ভাৰতীয় কণ্ঠশিল্পী
শ্ৰেণী:ফিল্মফেয়াৰ বঁটা বিজয়ী
শ্ৰেণী:শ্ৰেষ্ঠ মহিলা নেপথ্য কণ্ঠশিল্পীৰ ৰাষ্ট্ৰীয় চলচ্চিত্ৰ বঁটা বিজয়ী
মুনিয়া গাংগুলী

**মুনিয়া গাংগুলী** () এগৰাকী ভাৰতীয় বায়'কেমিষ্ট, বায়'টেকনোলজিষ্ট আৰু জিনোমিক্স এণ্ড ইণ্টিগ্ৰেটিভ বায়'লজি ইনষ্টিউটৰ বিজ্ঞানী (IGIB). তেওঁ ড্ৰাগ সৰবৰাহৰ অ-আক্ৰমণাত্মক প্ৰ’টোকলবিলাকৰ বিকাশৰ বাবে পৰিচিত আৰু তেওঁৰ নেতৃত্বাধীন দলটো ছালৰ ৰোগ বিলাকৰ বাবে এটা ঔষধ বিতৰণৰ ব্যৱস্থা কৰি সফল হৈছিল, এখন ন্যানোমিটাৰ আকাৰৰ পেপটাইড কমপ্লেক্স বহনকাৰী প্লাজমিড ডিএনএ ব্যৱহাৰ কৰি যি তৎক্ষণাত কাৰ্যকৰ তীক্ষ্ণ দেখুৱায় আৰু ছালৰ ক্ষতি নকৰাই প্ৰদৰ্শিত হৈছিল। তেওঁ যি প্ৰক্ৰিয়াবিলাক বিকাশ কৰিছে তাৰে দুটা পেটেণ্ট ধাৰণ কৰে। আই জি আই বি (IGIB)-ত তেওঁ তেওঁৰ গবেষণাগাৰ প্ৰতিষ্ঠা কৰিছে যত তেখেত ভালেমান গৱেষণা পণ্ডিত আৰু বিজ্ঞানী ৰাখিছে। তেওঁৰ পঢ়া-শুনা বিভিন্ন নিবন্ধৰ মাধ্যমত নথিভুক্ত কৰা হৈছে আৰু ৰিচাৰ্চগেট, বৈজ্ঞানিক নিবন্ধবিলাক এটা অনলাইন ভাণ্ডাৰ সিহঁতৰ ৭৬টা তালিকাবদ্ধ কৰিছে।

গাংগুলী সেই সাপেক্ষৰ সদস্য, যিয়ে জীৱবিজ্ঞানৰ লগত ৰসায়ন হস্তক্ষেপৰ বাবে চি,এচ, আই, আৰ (CSIR) আৰু আই, জি, আই, বি (IGIB) ৰ মাজত যৌথ গৱেষণা উদ্যোগত আই.জি.আই.বিৰ প্ৰতিনিধিত্ব কৰিছিল। আৰু ন্যানো বিজ্ঞান তথা ইয়াৰ প্ৰয়োগ সম্পৰ্কিত সম্পাদকীয় উপদেষ্টা কমিটিৰ সদস্য আছিল, বিশ্ববিদ্যালয় অনুদান কমিচনৰ দ্বাৰা স্পনচৰিত ৰাষ্ট্ৰীয় স্তৰৰ চেমিনাৰ। তেওঁ স্বাস্থ্য আৰু ৰোগৰ ক্ষেত্ৰত অ্যাপ্লিকেচনবিলাকৰ বাবে IGIB প্ৰকল্প, ন্যানোম্যাটৰিয়ালচ আৰু ন্যানোডেভিচেচৰ শীৰ্ষস্থানীয় আছিল, আমন্ত্ৰিত বক্তৃতা প্ৰদান কৰিছে যি ন্যানো ৱাৰ্ল্ডত জৈৱিক পদ্ধতিত আৰু পদাৰ্থ বিজ্ঞানৰ অগ্ৰযাত্ৰাত আন্তৰ্জাতিক সম্মেলন অন্তৰ্ভুক্ত কৰিছে (ABSMSNW-2017) আৰু অতিথি জিনোমিক্সেৰ উদীয়মান প্ৰৱণতা সম্পৰ্কিত বিজ্ঞান আৰু সংস্কৃতি জাৰ্নালেৰ বিশেষ আয়তন সম্পাদনা কৰিছিল: ২০১১ চনৰ জানুৱাৰীত প্ৰকাশিত স্বাস্থ্য তথা ৰোগৰ প্ৰয়োগসমূহ। ভাৰত চৰকাৰৰ বায়'টেকনোলজি বিভাগ ২০১২ চনত তেওঁক বায়'চায়েঞ্চ অৱদানৰ বাবে ক্যাৰিয়াৰ উন্নায়ণৰ বাবে ৰাষ্ট্ৰীয় বায়'চায়েঞ্চ অ্যাৱাৰ্ড প্ৰদান কৰে, যি শীৰ্ষস্থানীয় ভাৰতীয় বিজ্ঞান পুৰস্কাৰবিলাকৰ মাজত অন্যতম।

## নিৰ্বাচিত গ্ৰন্থপুঞ্জি
* 
* 
* 

## তথ্যসূত্ৰ

শ্ৰেণী:ভাৰতৰ ব্যক্তি
শ্ৰেণী:ভাৰতীয় বিজ্ঞানী
শ্ৰেণী:বিংশ শতিকাৰ ভাৰতীয় মহিলা বিজ্ঞানী
অৰ্চনা ভট্টাচাৰ্য

**অৰ্চনা ভট্টাচাৰ্য** (জন্ম-১৯৪৮) এগৰাকী ভাৰতীয় পদাৰ্থ বিজ্ঞানী। তেখেতে আয়নমণ্ডলীয় পদাৰ্থ বিজ্ঞান, ভূচুম্বকত্ব, মহাকাশৰ বতৰ আদি বিষয়ত গৱেষণা কৰিছে। তেখেত নৱী মুম্বাইস্থিত, "ভাৰতীয় ভূচুম্বকীয় প্ৰতিষ্ঠান"ৰ সঞ্চালক আছিল।

## শিক্ষা
অৰ্চনা ভট্টাচাৰ্যই ১৯৬৭ চনত দিল্লী বিশ্ববিদ্যালয়ৰ পৰা বিজ্ঞান শাখাত স্নাতক ডিগ্ৰী লাভ কৰে। ১৯৬৯ চনত একেখন শিক্ষানুষ্ঠানৰ পৰাই তেখেতে স্নাতকোত্তৰ ডিগ্ৰী অৰ্জন কৰে। ১৯৬৪ চনৰ পৰা ১৯৬৯ চনলৈকে তেখেতে "ভাৰতীয় বিজ্ঞান প্ৰতিভা"ৰ জলপানি লাভ কৰে। ১৯৭৫ চনত তেখেতে নৰ্থৱেষ্টাৰ্ন বিশ্ববিদ্যালয়ৰ পৰা পদাৰ্থ বিজ্ঞানত ডক্তৰেট ডিগ্ৰী আহৰণ কৰে। তেখেতে পদাৰ্থ বিজ্ঞানৰ তাত্ত্বিক ঘনীভূত পদাৰ্থৰ ক্ষেত্ৰখনত কাম কৰিছিল।

## কৰ্মজীৱন
১৯৭৮ চনত অৰ্চনা ভট্টাচাৰ্যই 'ভাৰতীয় ভূচুম্বকীয় প্ৰতিষ্ঠান'ত যোগদান কৰে। তেখেতে আৰ্বানা-চেম্পেইনৰ ইলিঅ'নয়ছ বিশ্ববিদ্যালয়ৰ কেচি য়েহ গ্ৰুপৰ লগত কাম কৰিছিল। ১৯৮৬ চনৰ পৰা ১৯৮৭ চনলৈকে তেখেতে সেই প্ৰতিষ্ঠানত কাম কৰে। ১৯৯৮-২০০০ চনত তেখেত 
আমেৰিকৰ মাচাছুছেটছস্থিত "বায়ু সেনা গৱেষণা প্ৰয়োগশালা"ত এগৰাকী জ্যেষ্ঠ এনআৰচি আৱাসিক গৱেষণা সহযোগী হিচাপে কাম কৰে। ২০০৫ চনৰ পৰা ২০১০ চনলৈকে তেখেত "ভাৰতীয় ভূচুম্বকীয় প্ৰতিষ্ঠান"ৰ সঞ্চালক হয়। তেখেত ভাৰতীয় ভূচুম্বকীয় প্ৰতিষ্ঠানৰ এগৰাকী এমিৰেটাছ বিজ্ঞানী।

## বঁটা আৰু সন্মান
* ২০০৮ চনত "ভাৰতীয় ভূভৌতিক সংঘ"ই অৰ্চনা ভট্টাচাৰ্যক "অধ্যাপক কে আৰ ৰামানাথন স্মাৰক বক্তৃতা আৰু পদক"-এৰে পুৰস্কৃত কৰে। 
* ১৯৬৯ চনত দিল্লী বিশ্ববিদ্যালয়ে তেখেতক ডা. কে এছ কৃষ্ণন সোণৰ পদক প্ৰদান কৰে। 
* অৰ্চনা ভট্টাচাৰ্য 'ভাৰতীয় বিজ্ঞান একাডেমী' আৰু 'ৰাষ্ট্ৰীয় বিজ্ঞান একাডেমী, ভাৰত'ৰ সভ্য।

## গৱেষণাৰ ক্ষেত্ৰ
* বিষুবীয় আয়নমণ্ডলত প্লাজমা অস্থিৰতা 
* ৰেডিঅ' তৰংগৰ জৰিয়তে আয়নমণ্ডলৰ অনুসন্ধান
* আয়নমণ্ডলত মহাকাশীয় বতৰৰ প্ৰভাৱ 
* ভূচুম্বকীয় ক্ষেত্ৰৰ স্থান-সময়গত পৰিৱৰ্তন(Spatio-temporal variations of the geomagnetic field)

## তথ্যসংগ্ৰহ

শ্ৰেণী: ভাৰতীয় পদাৰ্থ বিজ্ঞানী
শ্ৰেণী: ভাৰতীয় মহিলা পদাৰ্থ বিজ্ঞানী
শ্ৰেণী:ভাৰতৰ ব্যক্তি
শ্ৰেণী:বিংশ শতিকাৰ ভাৰতীয় মহিলা বিজ্ঞানী
ইলা অৰুণ

**ইলা অৰুণ** এগৰাকী ভাৰতীয় গায়িকা, অভিনেত্ৰী, টেলিভিছন ব্যক্তিত্ব, ৰাজস্থানী লোক কণ্ঠশিল্পী। লমহে, জোধা আকবৰ, ছাদি কে ছাইদ এফেক্টছ আৰু বেগম জান আদি ছবিত তেখেতে অভিনয় কৰিছে। হিন্দী ছবি "খলনায়ক"ত কণ্ঠদান কৰা "ছোলী কে পিছে ক্যা হ্যে" গীতটোৰ বাবে তেখেতে শ্ৰেষ্ঠ মহিলা কণ্ঠশিল্পীৰ শিতানত বঁটা লাভ কৰিছিল। তেখেতে গোৱা "ভোট ফ'ৰ ঘাগ্ৰা" একক গীতটো এক লাখতকৈও অধিক কপি বিক্ৰী হৈছে।

## ব্যক্তিগত জীৱন
ইলা অৰুণৰ জন্ম হয় ৰাজস্থানৰ জয়পুৰত। ১৯৫২ চনৰ ১৫ মাৰ্চত। তেখেতে অভিনেত্ৰী ঈশিতা অৰুণৰ মাতৃ। তেখেতে জয়পুৰস্থিত মহাৰাণী ছোৱালী মহাবিদ্যালয়ৰ পৰা স্নাতক ডিগ্ৰী লাভ কৰে।

অৰুণ বাজপেইৰ লগত ইলা অৰুণৰ বিবাহ হয়।

## নেপথ্য কণ্ঠশিল্পী
ইলা অৰুণে কেইবাখনো ছবিৰ গীতত কণ্ঠদান কৰিছে। তদুপৰি তামিল আৰু তেলেগু ছবিতো গীত গাইছে। অলকা য়াগনিকৰ লগত যুটীয়াভাৱে কণ্ঠদান কৰা "ছ'লি কে পিছে ক্যা হ্যে" শীৰ্ষক গীতটো আজিও জনপ্ৰিয়। গীতটো আছিল খলনায়ক নামৰ হিন্দী ছবিখনৰ। ছবিখনত মাধুৰী দীক্ষিতে অভিনয় কৰিছিল। এই গীতটোৰ বাবে তেখেতে ফিল্মফেয়াৰৰ শ্ৰেষ্ঠ মহিলা কণ্ঠশিল্পীৰ বঁটা লাভ কৰিছিল। "কৰণ অৰ্জুন" ছবিত গোৱা আন এটি গীত "গুপ চুপ"ৰ বাবেও তেখেত পৰিচিত। "লমহে" ছবিত লতা মংগেশকাৰৰ লগত কণ্ঠদান কৰা "মোৰনি বাগা মা বোলে" গীতটো তেখেতৰ দ্বাৰা পৰিৱেশিত আন এটি জনপ্ৰিয় গীত। ছবিখনত শ্ৰীদেৱীয়ে অভিনয় কৰিছিল। তেখেতে তামিল ভাষাৰ ছবি "মিষ্টাৰ ৰ'মিঅ"ত গোৱা "মুথু মুথু মাজাই" গীতটো এ.আৰ. ৰেহমানৰ দ্বাৰা সুৰাৰোপিত। বহুচৰ্চিত আৰু অ'স্কাৰ বঁটাৰে সন্মানীত ছবি "শ্লামড'গ মিলিয়েনৰি"ত তেখেতে "ৰিংগা ৰিংগা" গীতটো গাইছিল। এইটো গীতো সুৰ কৰিছিল এ.আৰ. ৰেহমানেই।

### একক সৃষ্টি
তেখেতে কেইবাটাও একক গীত জনপ্ৰিয় হৈছে। তাৰ ভিতৰত "ভোট ফ'ৰ ঘাগ্ৰা", আই.পি.এল.ৰ ক্ৰিকেট দল ৰাজস্থান ৰয়েলছৰ প্ৰচাৰৰ কাৰণে ৰচনা কৰা "হাল্লা বোল" প্ৰধান। এইটো গীতে কম সময়ৰ ভিতৰতে জনপ্ৰিয়তা লাভ কৰে। তেখেতে বহুতো ৰাজস্থানী গীত আৰু এলবাম ৰচনা কৰিছে। 

## অভিনয়
টেলিভিছনত প্ৰদৰ্শিত "লাইফলাইন"(জীৱনৰেখা) নামৰ হিন্দী ধাৰাবাহিকখনত তেখেতে প্ৰথমবাৰৰ কাৰণে ভূমুকি মাৰে। ২০০৮ চনত মুক্তি লাভ কৰা জোধা আকবৰত তেখেতে অনবদ্য অভিনয় কৰিছিল। ছবিখনত তেখেতে আকবৰৰ ধাত্ৰী আৰু ৰাজনৈতিক পৰামৰ্শদাতা "মাহাম আংগা"ৰ চৰিত্ৰটো ৰূপায়ণ কৰিছিল। ইয়াৰ বাহিৰেও তেখেতে বিভিন্ন ছবিত অভিনয় কৰিছে। কেইখনমান হৈছে-
* চাইনা গেইট(১৯৯৮)
* চিংগাৰী (২০১২)
* ৱেল ডান আব্বা
* ৱেলকাম টু চাজ্জনপুৰ
* ৱেষ্ট ইজ ৱেষ্ট(২০১০)
* ঘাতক
* ছাদী কে ছাইদ এফেক্টছ
* বেগম জান।
ছবিত অভিনয় কৰাৰ উপৰিও ইলা অৰুণে ১৯৮০ চনত দুৰদৰ্শনত সম্প্ৰচাৰিত হোৱা "ভাৰত এক খৌজ", "য়াত্ৰা"তোঅৱদান আগবঢ়াইছিল। ২০১৪ চনত শ্যাম বেনেগালে পৰিচালনা কৰা "সংবিধান" নামৰ দহ খণ্ডৰ মিনি-চিৰিজ এটাত ইলা অৰুণে হান্সা মেহতা নামৰ এগৰাকী স্বাধীন সমাজকৰ্মীৰ চৰিত্ৰত অভিনয় কৰিছিল, যি সাংবিধানিক সমিতিৰ উপদেষ্টা সমিতিৰ সদস্যা আছিল। ভাৰতৰ সংবিধান-নিৰ্মাণৰ কাহিনীটো এইটো মিনি-চিৰিজত খণ্ড খণ্ডকৈ দেখুউৱা হৈছিল।

## সংগীতপঞ্জী

## তথ্যসূত্ৰ

## বাহ্যিক সংযোগ
* 

শ্ৰেণী:ভাৰতৰ ব্যক্তি
শ্ৰেণী: ভাৰতীয় কণ্ঠশিল্পী
শ্ৰেণী: ভাৰতীয় মহিলা কণ্ঠশিল্পী
শ্ৰেণী: জীৱিত ব্যক্তি
শ্ৰেণী:ফিল্মফেয়াৰ বঁটা বিজয়ী
শ্ৰেণী:ভাৰতৰ লোকশিল্পী
ঈশা দেউল

**ঈশা দেউল** (জন্ম: ২ নৱেম্বৰ ১৯৮১) এগৰাকী ভাৰতীয় চলচ্চিত্ৰ অভিনেত্ৰী; তেওঁ মূলতঃ বলিউড চলচ্চিত্ৰত অভিনয় কৰে। তেওঁ ২০০২ চনৰ *কই মেৰে দিল ছে পুছে* চলচ্চিত্ৰখনত অভিনয় কৰি হিন্দী চলচ্চিত্ৰ জগতত আত্মপ্ৰকাশ কৰে। ঈশাই এই চলচ্চিত্ৰখনৰ যোগেদি চলচ্চিত্ৰ সমালোচকসকলৰ প্ৰশংসা লাভ আৰু অনেক পুৰস্কাৰ অৰ্জন কৰিবলৈ সক্ষম হয়।

## ব্যক্তিগত জীৱন

ঈশা দেউল ১৯৮১ চনৰ ২ নৱেম্বৰ তাৰিখে ভাৰতৰ মুম্বাইত জন্মগ্ৰহণ কৰে। তেওঁৰ পূৰ্ণ নাম হল ঈশা ধৰ্মেন্দ্ৰ দেউল। *ঈশা* নামটো উপনিষদ্‌ আৰু সংস্কৃত ভাষাৰ পৰা নিয়া হৈছে; যাৰ অৰ্থ হল "ঐশ্বৰিক দয়িত" বা *স্বৰ্গীয় সুন্দৰী*। তেওঁ বলিউড অভিনেতা ধৰ্মেন্দ্ৰ আৰু হেমা মালিনীৰ ডাঙৰ কন্যা। তেওঁৰ অহনা দেউল নামে এজনী সৰু ভগ্নী আছে। তেওঁ অভিনেতা চানি দেউল আৰু ববি দেউলৰ সম-ভগ্নী আৰু অভিনেতা অভয় দেউলৰ দদাই ভগ্নী। 

ঈশা পঞ্জাবী আৰু তামিল ভাষাত কথা পাতিব পাৰে। তেওঁ যেতিয়া তেওঁৰ মা আৰু ভগ্নীৰ সৈতে কথা পাতে তেতিয়া তামিল ভাষা ব্যৱহাৰ কৰে। 

ঈশা দেউল ২০১২ চনৰ ১২ ফেব্ৰুৱাৰীত তেওঁৰ প্ৰেমিক ভাৰত তাখতানিৰ (এজন ব্যবসায়ী) সৈতে বিবাহৰ বাগদান সম্পন্ন কৰে আৰু ২০১২ চনৰ ২৯ জুনত বিবাহ বন্ধনত আবদ্ধ হয়।

## অভিনয় জীৱন
ঈষা দেউলে ২০০২ চনত বিনয় শুক্লাৰ কই মেৰে দিল ছে পুছে নামৰ চলচ্চিত্ৰত মুখ্য নায়িকাৰ চৰিত্ৰ ৰূপায়ণ কৰি চলচ্চিত্ৰ জগতত পদাৰ্পন কৰে। সেই চলচ্চিত্ৰত তেওঁৰ সৈতে আফটাব শিৱদাসনি, সঞ্জয় কাপুৰ, জয়া বচ্ছন আৰু অনুপম খেৰেও অভিনয় কৰিছিল। চলচ্চিত্ৰখন ব্যৱসায়িকভাৱে অসফল হৈছিল। এই চলচ্চিত্ৰত কৰা অভিনয় সম্পৰ্কে বিভিন্ন জনে বিভিন্ন ধৰণে সমালোচনা কৰিছিল। এনে বহু সমালোচনাৰ পিছতো তেওঁ ৪৮ সংখ্যক ফিল্ম ফেয়াৰ এৱাৰ্ডৰ শ্ৰেষ্ট অভিষেক অভিনেত্ৰীৰ লগতে কেইবাটাও পুৰস্কাৰ পাবলৈ সক্ষম হৈছিল। 

## চলচ্চিত্ৰপঞ্জী

## টেলিভিছন

## পুৰস্কাৰ আৰু মনোনয়ন

## তথ্য সংগ্ৰহ

## বহিঃসংযোগ
* 
* 

শ্ৰেণী:ভাৰতীয় অভিনেত্ৰী
শ্ৰেণী:ভাৰতৰ ব্যক্তি
শ্ৰেণী:জীৱিত ব্যক্তি
শ্ৰেণী:ফিল্মফেয়াৰ বঁটা বিজয়ী
শ্ৰেণী:হিন্দী চলচ্চিত্ৰৰ অভিনেত্ৰী
বি. বিজয়ালক্ষ্মী

**বি. বিজয়ালাক্ষ্মী** (১৯৫২ –১২ মে', ১৯৮৫) আছিল এগৰাকী ভাৰতীয় পদাৰ্থ বিজ্ঞানী। দুৰাৰোগ্য কৰ্কট ৰোগত আক্ৰান্ত হোৱাৰ সত্ত্বেও তেখেতৰ বৈজ্ঞানিক অনুসন্ধিৎসা আৰু জিজ্ঞাসু মানসিকতাৰ হীনদেঢ়ি ঘটা নাছিল। সমাজ আৰু ৰাজনীতিৰ ক্ষেত্ৰখনতো এসময়ত সক্ৰিয় হৈ উঠা বিজয়ালক্ষ্মীয়ে ১৯৭৮ চনত "আপেক্ষিকতাশূন্য কোৱাণ্টাম বলবিদ্যাত ঘূৰ্ণীয়মান কণিকাৰ বিশিষ্টতা" (*characterizing a spinning particle in non-relativistic quantum mechanics.*) উদঘাটন কৰিবলৈ অধ্যয়ন আৰম্ভ কৰিছিল।

## প্ৰাৰম্ভিক জীৱন আৰু শিক্ষা
বিজয়ালক্ষ্মীৰ জন্ম হৈছিল এটা ৰক্ষণশীল পৰিয়ালত। তিৰুচিপল্লীত থকা সীতালক্ষ্মী ৰামাস্বামী কলেজৰ পৰা তেখেতে ১৯৭৪ চনত স্নাতকোত্তৰ ডিগ্ৰী লাভ কৰে। তাৰপিছত তাত্ত্বিক পদাৰ্থ বিজ্ঞানৰ বিভাগত যোগদান কৰে। ১৯৮২ চনত তেখেতে মাদ্ৰাছ বিশ্ববিদ্যালয়ৰ পৰা ডক্তৰেট ডিগ্ৰী লাভ কৰে। তাৰপিছত তেখেতৰ সাক্ষাৎ হয় টি. জয়াৰামৰ লগত। খুব কম দিনৰ ভিতৰতে দুয়ো বিবাহপাশত আবদ্ধ হয়।

## কৰ্মজীৱন
বি. বিজয়ালক্ষ্মীয়ে আপেক্ষিকতাবাদৰ লগত জড়িত কেতবোৰ সমীকৰণ সম্বন্ধে অধ্যয়ন কৰিছিল, যিবোৰ সমীকৰণে বিদ্যুৎ-চুম্বকীয় আৰু মাধ্যকাৰ্ষণিক ক্ষেত্ৰত উচ্চ ঘূৰ্ণনৰ লগত নিহিত হৈ থাকে। সেইবোৰতকৈও উচ্চতৰ ঘূৰ্ণন তত্ত্ব উদ্ভাৱন কৰিব পাৰি নেকি-এই বিষয়ে তেখেতে অন্বেষণ কৰিছিল। কিছু দিনৰ পিছতেই তেখেতে আপেক্ষিকতাহীন কোৱাণ্টাম বলবিদ্যা ঘূৰ্ণীয়মান কণিকা সম্বন্ধে কাম কৰিছিল। ১৯৭৮ চনত মাদ্ৰাছ বিশ্ববিদ্যালয়ত গৱেষক পণ্ডিতৰ এটা বিশেষ সংঘৰ গঠন কৰা হৈছিল। এইটো সংঘ স্থাপন কৰাত বিজয়ালক্ষ্মীৰো অৱদান আছিল। ১৯৮০ চনত কোচীৰ বিশ্ববিদ্যালয়ত পাৰমাণৱিক শক্তি বিভাগে আয়োজন কৰা "দ্বি-বাৰ্ষিক উচ্চশক্তিসম্পন্ন পদাৰ্থ বিজ্ঞানৰ সভা"ত (*biannual High Energy Physics Symposium*)ত তেখেতে বক্তৃতা প্ৰদান কৰে। ইয়াৰ পিছতেই তেখেতৰ সমাদৰ আৰু সন্মান বাঢ়ে। লগতে তেখেতে কৰি থকা গৱেষণা আৰু অধ্যয়নাইও বিশেষ মৰ্যাদা পায়। দুৰ্ভাগ্যজনকভাৱে ইয়াৰ কিছুদিনৰ পিছতেই তেখেতৰ দেহ ভাগি পৰে আৰু তেখেত কৰ্কট ৰোগত আক্ৰান্ত হয়। তৎসত্ত্বেও বিজয়ালক্ষ্মীৰ উদ্যম কমি যোৱা নাছিল আৰু অসুস্থ দেহাৰেই তেখেতে পাঁচখন গৱেষণাপত্ৰ প্ৰকাশ কৰোৱাইছিল। এইকেইখন গৱেষণাপত্ৰত বাহ্যিক ক্ষেত্ৰত আপেক্ষিকতাবাদী তৰংগৰ বিষয়ে আলোকপাত কৰা হৈছিল। তাৰলগতে এইকেইখন গৱেষণাপত্ৰৰ জৰিয়তে তেখেতে ডক্তৰেট ডিগ্ৰীৰ আৱশ্যকীয়তাও পূৰ কৰিছিল। উল্লেখযোগ্য যে, আপেক্ষিকতাবাদী সমীকৰণৰ লগত জড়িত এই গৱেষণাৰ বিষয়বস্তুটো বিজ্ঞান মহলৰ ইয়াৰ পূৰ্বে দৃষ্টিগোচৰ হোৱা নাছিল। দুবছৰতকৈও অধিক সময় ধৰি বিজয়ালক্ষ্মীয়ে আপেক্ষিকতাবাদী সমীকৰণক বিভিন্ন দিশৰ পৰা গৱেষণা কৰিছিল।

## ব্যক্তিগত জীৱন
১৯৭৮ চনত বিজয়ালক্ষ্মীয়ে বৈবাহিক জীৱন আৰম্ভ কৰে। বিবাহৰ পাছতেই ক্ৰমাৎ তেখেতে বাওঁপন্থী চিন্তাৰ প্ৰতি আকৰ্ষিত হয় আৰু ধৰ্মীয় বিশ্বাসো "নাস্তিকতাবাদ"ৰ ফালে আগবাঢ়ে। কোৱাণ্টাম বলবিদ্যাৰ পঢ়া-শুনা কৰি থকাৰ সময়তে তেখেত কৰ্কট ৰোগত আক্ৰান্ত হয় আৰু পৰৱৰ্তী সময়ত তেখেত হুইল চেয়াৰৰ সহায় ল'ব লগা হয়। তেনেকৈয়ে তেখেতে নিজৰ বৈজ্ঞানিক কৰ্ম অব্যাহত ৰাখে।

## স্বীকৃতি
শশী কুমাৰে তেখেতৰ জীৱন আৰু দৰ্শনক লৈ "বিজয়ালক্ষ্মী: দ্য ষ্ট'ৰি অৱ এ ইয়ং অ'মেন উইথ কেন্সাৰ" শীৰ্ষক তথ্যচিত্ৰ এখন প্ৰস্তুত কৰে।

## মৃত্যু
১৯৮৫ চনৰ ১২ মে'ত বিজয়ালক্ষ্মীৰ মৃত্যু হয়।

## তথ্যসংগ্ৰহ

## বাহ্যিক সংযোগ
* বি. বিজয়ালক্ষ্মীৰ গৱেষণা

শ্ৰেণী:ভাৰতৰ ব্যক্তি
শ্ৰেণী:মৃত ব্যক্তি
শ্ৰেণী: ভাৰতীয় মহিলা পদাৰ্থ বিজ্ঞানী
শ্ৰেণী:ভাৰতীয় পদাৰ্থ বিজ্ঞানী
শ্ৰেণী:নাস্তিকতাবাদী
নৱনীত আদিত্য ৱাইবা

**নৱনীত আদিত্য ৱাইবা** নেপালী ভাষাৰ লোক গায়ক আৰু নেপালী ভাষাৰ লোক গায়িকা প্ৰয়াত হিৰা দেৱী ৱাইবাৰ কন্যা। হিৰা দেৱী ৱাইবা নেপালী লোকগীতৰ প্ৰবৰ্তক হিচাপে জনপ্ৰিয়।

## প্ৰাথমিক জীৱন
নৱনীত আদিত্য ৱাইবাৰ পিতৃ মাতৃ ক্ৰমে ৰতন লাল আদিত্য আৰু হিৰা দেৱী ৱাইবা। নৱনীত ভাৰতৰ পশ্চিমবঙ্গৰ দাৰ্জিলিংৰ পাৰ্চিয়ান চহৰৰ কুৰচিয়ংত ডাঙৰ দীঘল হয়। তেওঁৰ মাক আৰু ভায়েক শ্ৰী সিং মন মান ৱাইবাৰ বাবে সংগীতৰ পৰিৱেশনত আগবাঢ়ি আহে যিয়ে তেওঁৰ মাকৰ সংগীত পৰামৰ্শদাতা তথা শিক্ষকো হৈছিল।

## শিক্ষা আৰু আগৰ পেচা
নৱনীত আদিত্য ৱাইবাই ভাৰতৰ পশ্চিমবঙ্গ বিশ্ববিদ্যালয়, উত্তৰবঙ্গ বিশ্ববিদ্যালয়ৰ পৰা তেওঁৰ স্নাতকোত্তৰ (এম.এ) ডিগ্ৰী অৰ্জন কৰিছিল।

তেওঁ বিমানৰ প্ৰবীণ খাদ্য বিতৰক আছিল আৰু হংকংৰ 'কেথে পেচিফিক এয়াৰলাইঞ্চ'ত সংগীত পৰিৱেশন কৰিছিল।

## সংগীত পেচা
### দল
*সত্য ৱাইবা*, তেওঁৰ ভায়েক সংগীত ৰচনা তথা পৰিচালনা কৰিছিল কাঠমাণ্ডুৰ পৰা *কুতুম্বা বেণ্ড* গীতবিলাকত মিউজিক (বাদ্য শব্দ) দিয়াৰ বাবে।

### সংগীত যাত্ৰা
২০১১ চনত তেওঁৰ মাক হিৰা দেৱী ৱাইবাৰ মৃত্যু হোৱাৰ পিছত, পৰিয়ালত সংগীত উত্তৰাধিকাৰক জীয়াই ৰাখিবলৈ নৱনীত আদিত্য ৱাইবাই গীত গোৱা আৰম্ভ কৰিছিল। তেওঁৰ ভায়েক সত্য আদিত্য ৱাইবা আৰু নৱনীতে ঐতিহ্যমূলক নেপালী লোক সংগীত পুনৰুদ্ধাৰ, সুৰক্ষা আৰু জনপ্ৰিয় কৰিবলৈ এটা দল হিচাপে কাম কৰে। ৱাইবাই বেছিভাগ ক্ষেত্ৰত নেপালী সমাজত মহিলাসকলোৰ সমস্যা আৰু অসুবিধা সম্পৰ্কলৈ গীত গাইছিল

ভায়েক আৰু ভনীয়েকে দ্বাৰা হিৰা দেবী ৱাইবাৰ গীতবিলাক আকৌ সজায় আৰু পুনৰ ৰেকৰ্ড কৰে আৰু ২০১৫ চনত তেওঁলোকে হিৰা দেৱী ৱাইবাৰ আটাইতকৈ আইকনিক আৰু জনপ্ৰিয় গীতসমূহ হেণ্ডিকেপ কৰে। সিহঁত 'আমা লাই শ্ৰদাঞ্জলি - মাতৃক শ্ৰদ্ধাঞ্জলি' এলবামটোৰ নাম জীপাল কৰিছিল আৰু ইয়াক ৩ নৱেম্বৰ ২০১৭ তাৰিখত নেপালৰ কাঠমাণ্ডুৰ ঐতিহাসিক ভেন্যু পাটান যাদুঘৰত প্ৰকাশ কৰিছে।

"মই তৰুণ প্ৰজন্মক আমাৰ অন্তৰ্ভুক্ত শিপালৈ উভতি যাবলৈ অনুপ্ৰেৰণা জনাব বিচাৰোঁ। মই ভাবো যে গীতসমূহ সেই স্মৃতিবিলাক ওভতাই আনিব।" -নৱনীত আদিত্য ৱাইবা

## ডিস্ক'গ্ৰাফী

### একক গীত
* বাৰি লাই
* ধিকি কুতি

## অধিক পঢ়ক
* আমাকো গীত গায়েৰ নৱনীতলে নচাইন কালোবুঙলাই 
* নৱনীত আদিত্য ৱাইবা- এগৰাকী নেপালী লোকগীত শিল্পী
* নৱনীত আদিত্য ৱাইবা এলবাম 
* হীৰা দেবী ৱাইবাৰ পূৰ্ণজীৱন 

## তথ্যসূত্ৰ

## বহিঃসংযোগ
* Waiba's YouTube channel
* Waiba's Facebook page

শ্ৰেণী:ভাৰতৰ ব্যক্তি
শ্ৰেণী:ভাৰতীয় কণ্ঠশিল্পী
অনুৰাধা শৰ্মা

**অনুৰাধা শৰ্মা** () অসমৰ এগৰাকী শিক্ষাবিদ, গৱেষক আৰু সাহিত্যিক। তেখেতে ২০০২ চনত ডিব্ৰুগড় বিশ্ববিদ্যালয়ৰ অসমীয়া বিভাগত অধ্যাপনা কৰিছিল। পৰৱৰ্তী সময়ত ২০০৭ চনত গুৱাহাটী বিশ্ববিদ্যালয়ৰ আধুনিক ভাৰতীয় ভাষা আৰু সাহিত্য অধ্যয়ন বিভাগত যোগদান কৰে। তেখেতৰ বৰ্তমানলৈকে ১৪খন প্ৰবন্ধ সংকলন, ৭খন সম্পাদিত গ্ৰন্থ, ৮খন উপন্যাস, ১খন উপন্যাসিকাৰ সংকলন, ৪খন নাটক প্ৰকাশ পাইছে। ৰুদ্ৰাণী শৰ্মা তেখেতৰ ছদ্মনাম। নতুন নিনাদ আলোচনীখনৰো তেওঁ সম্পাদক আছিল।

## জন্ম আৰু বংশ পৰিচয়
অনুৰাধা শৰ্মাৰ জন্ম হয় ৭ জানুৱাৰী, ১৯৭৩ চনত, নলবাৰী জিলাৰ নিজ পকোৱা গাঁৱত। পিতৃৰ নাম গোলোকনাথ শৰ্মা আৰু মাতৃৰ নাম জানকী দেৱী।

## শিক্ষা
গুৱাহাটী বিশ্ববিদ্যালয়ৰ পৰা অসমীয়া বিভাগত স্নাতকোত্তৰ ডিগ্ৰী লাভ। তেখেতৰ ডক্টৰেট ডিগ্ৰীৰ বাবে নিৰ্বাচিত গৱেষণাৰ বিষয়- ‘বাণীকান্ত কাকতিঃ জীৱন আৰু কৃতি’।

## কৰ্মজীৱন
অনুৰাধা শৰ্মাই ২০০২ চনত ডিব্ৰুগড় বিশ্ববিদ্যালয়ৰ অসমীয়া বিভাগত অধ্যাপনা কৰিছিল আৰু পৰৱৰ্তী সময়ত ২০০৭ চনৰ এপ্ৰিল মাহত গুৱাহাটী বিশ্ববিদ্যালয়ৰ আধুনিক ভাৰতীয় ভাষা আৰু সাহিত্য অধ্যয়ন বিভাগত যোগদান কৰে।

## সাহিত্য চৰ্চা
### গ্ৰন্থ
*বাণীকান্ত কাকতি ও জীৱন আৰু কৃতি; নৱেম্বৰ ২০১৫ চন (দ্বিতীয় সংস্কৰণ), ভবাণী বুকছ
*অন্বেষণঃ সাহিত্য আৰু চেতনা; ২০১২ চন, ভবাণী প্ৰিণ্ট এণ্ড পাব্লিকেছন
*সংহতি আৰু অসমীয়া ভাষা; ২০১২ চন, ভৱানী প্ৰিণ্ট এণ্ড পাব্লিছেন
*গৰাখহনীয়া; ২০১২ চন, নিনাদ
*কালান্তৰৰ কাণ্ডাৰী, ২০১৪, চন্দ্ৰ প্ৰকাশ
*শৈলী আৰু শৈলীবিজ্ঞান, বান্ধৱ; ২০১৫ চন (তৃতীয় সংস্কৰণ), পাণবজাৰ গুৱাহাটী
*বৰেণ্য লেখক বাণীকান্ত কাকতি, ডিব্ৰুগড় বিশ্ববিদ্যালয়ৰ প্ৰকাশন বিভাগ, ২০১৫
*নাৰী পৰিসৰ; ২০১৫ চন, বিশাল প্ৰকাশন
*সমাজভাষাবিজ্ঞান পৰিচয়; মে' ২০১৬ চন, বান্ধৱ
*Banikanta Kakati, Makers of Indian Literature, Published by Sahitya Akademi, 2016
*সাহিত্যৰ সত্তানুসন্ধানঃ মাটিৰ পৰা জাতিলৈ; জুন ২০১৮ চন, ৰেখা প্ৰকাশন
*তুলনাত্মক ভাৰতীয় সাহিত্য প্ৰকল্প আৰু প্ৰয়োগ; ছেপ্টেম্বৰ ২০১৮ চন, চন্দ্ৰ প্ৰকাশ
*নিনাদিত কলম, ২০২০ পাঞ্চজন্য
*ভাষাবিজ্ঞান আৰু অসমীয়া ভাষা, নৱেম্বৰ, ২০২০, বান্ধৱ

### সম্পাদিত গ্ৰন্থ
*ভাষাবিজ্ঞান পাৰিভাষিক কোষ (যুটীয়াভাৱে); জানুৱাৰী ২০০৮ চন, অসমীয়া বিভাগ, ডিব্ৰুগড় বিশ্ববিদ্যালয়
*মুক্তিদেউলৰ ৰূপকাৰ (যুটীয়াভাৱে); ডিচেম্বৰ ২০০৮ চন, জ্যোতি প্ৰকাশন
*আধুনিকতাৰ অধিনায়ক সাহিত্যৰথী লক্ষ্মীনাথ বেজবৰুৱা, ২০১৪ চন, জ্যোতি প্ৰকাশন
*অসম বিদ্যা, ২০১৫ চন, নিনাদ
*মানৱতাৰ সপক্ষে সংকীৰ্ণতাৰ বিপক্ষে এমুঠি অসমীয়া গল্প; ২০১৭ চন, অসমীয়া সাহিত্য সন্মিলনী
*সাৰস্বত সাধক সত্যেন্দ্ৰনাথ শৰ্মা (যুটীয়াভাৱে); নবেম্বৰ ২০১৬ চন, আধুনিক ভাৰতীয় ভাষা আৰু সাহিত্য অধ্যয়ন বিভাগ, গুৱাহাটী
*নাৰী ভাবনা, অবাক প্ৰকাশন, ২০২৩ (সহযোগীঃ জুনু বৰা)

### সৃষ্টিশীল ৰচনা
অনুৰাধা শৰ্মাই সৃষ্টিশীল ৰচনা কৰি আছে ৰুদ্ৰাণী শৰ্মা নামেৰে।

### উপন্যাস
*উত্তৰকাল; ২০১৩ চন, আঁকবাক
*দমিতাৰ দস্তাবেজ; ২০১৫ চন, জ্যোতি প্ৰকাশন
*লৌহিত্য তীৰৰ অমৃত গাথা; ২০১৫ চন, বিশাল প্ৰকাশন
*পাণবজাৰৰ পাণ্ডুলিপি; ২০১৬ চন, চন্দ্ৰ প্ৰকাশ
*কাঁহিবুনৰ মালিতা; ২০১৭ চন, পূৰ্বায়ণ
*ত্ৰিভূজ,২০২০ পূৰ্বায়ণ প্ৰকাশন
*বতাহৰ ছবি,২০২১, জাগৰণ প্ৰকাশন
*ছফৰনামা, ২০২৫, জাগৰণ প্ৰকাশন

### ঔপন্যাসিকা
*শকুন্তলা কৌশিক আৰু চিলনীৰ জীয়েকৰ সাধু, ২০২৩, জাগৰণ প্ৰকাশন

### কবিতা
*শূণ্য আৰু অন্যান্য, জাগৰণ প্ৰকাশন, ২০২৩

### নাটক
* জনকনন্দিনী-২০১৮
* ৰজাৰ হুকুম-২০২১
* লালচুৰ্ণী
* কালচক্ৰ

## বঁটা আৰু সন্মান
*মাতঙ্গিনী হাজৰা মহিলা সচেতনতা বঁটা, ২০১৭
*শ্বহীদ ওমৰ আলী ভাষা সন্মান, ২০১৭

## তথ্যসূত্ৰ

শ্ৰেণী:অসমৰ ব্যক্তি
শ্ৰেণী:জীৱিত ব্যক্তি
শ্ৰেণী:অসমীয়া শিক্ষাবিদ
শ্ৰেণী:অসমীয়া সাহিত্যিক